qundao/data-zh-poetry huggingface dataset:
慈圣万寿诗九章·其一
作者：钱载
朝代：清
体裁：古风

维天笃我清，钟庆圣母。逮事仁皇，孝德维茂。久道之泽，贻福膺寿昌。懋昭内治，丕赞宪皇。天隆构我家，诞育我圣主。今孝治之敦，光于列祖。
慈圣万寿诗九章·其七
作者：钱载
朝代：清
体裁：古风

慈心之仁，绥文耆武。辛未庆慈寿，而蜀疆既我抚。辛巳庆慈寿，而极西皆我土。天敬为慈寿，用丕笃皇祐。维天兆我贞符，庚岁庆圣寿。辛岁庆慈寿，庆如辐辏。嗣今庆与天齐，万福是茂。
慈圣万寿诗九章·其三
作者：钱载
朝代：清
体裁：古风

维圣母德，丕赞宪皇。式六宫，暨万方。化阐五常。维居之以谦，丕受百祥。天命圣子，丕光宗社。岁以尊崇，徽仪天下。
慈圣万寿诗九章·其九
作者：钱载
朝代：清
体裁：古风

敷天之欢，咸舞而颂。由苑达城，瑞如云从。初阳协庆，贞以元旋。崇上徽音，大宴寿安。皇帝躬舞，奉觞子孙，臣工稽首。慈圣万年，维万福是受。
慈圣万寿诗九章·其二
作者：钱载
朝代：清
体裁：古风

维圣母德，洽于宫闱。逮事仁宪仁寿，蔼承慈晖。维德之益俭，维德之益勤。履亨以恭，基命以纯。思我列朝母仪，育圣而寿。育圣而寿，长受圣子尊养，维皇太后。
慈圣万寿诗九章·其五
作者：钱载
朝代：清
体裁：古风

慈覆宫廷，如天如春。俾我皇德，浃于族，遍臣民。天祖鉴焉，百祥用申。鸿祐圣母圣子，鸿祐圣子子孙。曰维慈德之茂，以有万年寿，为我清鸿祐。
慈圣万寿诗九章·其八
作者：钱载
朝代：清
体裁：古风

维圣母德，有圣子孝。治天下以承欢，万福是召。维皇帝德，奉皇太后慈。宫廷怡怡，偕天下熙熙。我宇清宁，中巩我家。维慈孝至德，万福是怀。
慈圣万寿诗九章·其六
作者：钱载
朝代：清
体裁：古风

慈覆天下，至于岱，至于嵩。载临江南景，祖烈于辽东。岁临木兰，翼我圣，抚诸藩。今岁复受釐，清凉之山。维慈仪普临，超于隆古。维慈心丕单，自天之下。
慈圣万寿诗九章·其四
作者：钱载
朝代：清
体裁：古风

圣母昭祖训，丕成圣子。修我政，醇我治。为天下君，为天下师。乾乾惕若，用其中也以时。今廿有六年，皇帝至圣，皇帝大仁孝。维皇太后德，维皇太后教。
慈恩寺登塔
作者：钱载
朝代：清
体裁：古风

暮春寺里游，牡丹院后香。遂观诸题名，塔门石两墙。缘梯佛相静，倚槛朝晖昌。白发百年少，青天千里长。南山衡嵂崒，渭水北汤汤。贯都象天汉，何许秦咸阳。金人既十二，木兰复阿房。汉家司马门，长乐连未央。其间樗里墓，此际槐阴苍。漠漠六坡隋，郁郁三内唐。杜国今杜曲，周邦昔周王。镐京始丰庙，江汉被汝旁。商诗作周风，浩衍和气翔。后来称唐太，犹尚媲成康。生民有治乱，圣智难备防。东迁岂无那，委秦以旧疆。乃包函谷关，乃收六国强。生民自兹惨，山水如相忘。八川凑淼淼，两戒分茫茫。欲下少陵原，东风吹我裳。
慈相寺
作者：钱载
朝代：清
体裁：七言律诗

山窝森峭给园开，楖栗无声滑磴苔。石壁翠云相对起，野桥红树独吟来。堂头粥饭前心记，尘里轮蹄短鬓催。踯躅也关苏吕迹，寒泉元傍读书台。
慰忠祠
作者：钱载
朝代：清
体裁：五言律诗

木果木军劫，两金川背恩。维忠死于事，有彦及吾门。栗主千秋泪，刀州万里魂。拜瞻青史辈，尝共夜堂尊。
憔悴集阮公句二首·其一
作者：钱载
朝代：清
体裁：五言律诗

湛湛长江水，登高望所思。良辰在何许，膏沐为谁施。欢笑不终晏，飘飖难与期。自非王子晋，憔悴使心悲。
憔悴集阮公句二首·其二
作者：钱载
朝代：清
体裁：五言律诗

岁暮亦云已，招摇安可翔。孤鸿号外野，阴气下微霜。采药无旋返，修容是我常。垂声谢后世，左右佩双璜。
我乡
作者：钱载
朝代：清
体裁：五言律诗

口耳追前哲，山川若我乡。正惟多德业，殊不少文章。逝矣颠毛白，归哉落叶黄。平生无一可，长水自言长。
戒坛
作者：钱载
朝代：清
体裁：古风

日落我马黄，径修夹双壁。一峰紫驼耸，十八盘既历。玉辇忆香花，龙鳞树穿羃。辽金之所遗，云静风微激。千佛阁崖负，荷中乃有的。远见桑乾明，线流划银砾。普贤塔于左，棠萼鲜可摘。戒净天月孤，门人泪纷滴。方炉明肃崇，金像弥陀寂。更读虞韩文，坛阴蹋瓴甓。鹅头识我谁，我自与山觌。白松亩荫高，茗碗坐根吃。
戴仪部文灯斋饮沈存周锡斗作歌
作者：钱载
朝代：清
体裁：古风

蜡花摇摇客半醉，重为主人拈旧器。吾州薄技近已无，可怜流转还供士女娱。张铜炉，黄锡壶，匏尊王周银碗朱。后来沈老亦煎锡，粉合茶奁常接觌。只如此斗方口酌酒多，环镌杜甫《饮中八仙歌》。我今一斗三斗五斗过，欲放未放愁摩挲。款记康熙岁戊戌，是岁仆龄才十一。鬓丝回忆春波桥，沈老门前绿杨密。
戴仪部文镫斋饮沈存周锡斗作歌
作者：钱载
朝代：清

蜡花摇摇客半醉，重为主人拈旧器。吾州薄技近已无，可怜流转还供士女娱。张铜炉，黄锡壶，匏尊王周银碗朱。后来沈老亦煎锡，粉合茶奁常接觌。只如此斗方口酌酒多，环镌杜甫《饮中八仙歌》。我今一斗三斗五斗过，欲放未放愁摩挲。款记康熙岁戊戍，是岁仆龄才十一。鬓丝回忆春波桥，沈老门前绿杨密。
扈跸宿大新庄
作者：钱载
朝代：清
体裁：五言律诗

村外山分势，宫前水转隈。青旂藉田后，紫陌属车陪。酥点轻还歇，弦光澹欲恢。心清阖孤帐，早起不烦催。
打麦
作者：钱载
朝代：清
体裁：五言律诗

来见烧畬处，归闻打麦声。竹枝传作苦，江水有裁成。画画诸州灌，畦畦是月耕。妇姑勤所穫，休养遂其生。
拈花寺
作者：钱载
朝代：清
体裁：古风

开岁倏五月，怅然陶公言。水边立冰雪，闻磬投祗园。枢辅复何人，乃奉孝定恩。诸天暨罗汉，千佛今犹存。寒声鸽下枝，午影风生幡。廊虚自东西，本不寻沙门。先皇赐香在，丈树崇双根。花雕金与饰，面面参佛尊。偶来获所见，即去成兹番。僧云海子上，暑月莲花繁。
拈花寺礼从曾叔祖妣陈太淑人白描观世音小帧有赋三首·其一
作者：钱载
朝代：清
体裁：七言绝句

香花供养见高悬，陡忆秋风十七年。成像已教成佛去，旅人稽首一潸焉。
拈花寺礼从曾叔祖妣陈太淑人白描观世音小帧有赋三首·其三
作者：钱载
朝代：清
体裁：七言绝句

女德居贫近代无，一生补纺慎工夫。重华宫里亲题识，宝笈今藏道统图。
拈花寺礼从曾叔祖妣陈太淑人白描观世音小帧有赋三首·其二
作者：钱载
朝代：清
体裁：七言绝句

句句难忘件件思，小来亲受佛恩时。春城月落金钟晓，犹感慈容出梦迟。
拈花寺观蒋大司农四言之作兼赠二憨上人
作者：钱载
朝代：清
体裁：七言律诗

闻思大士意云何，满院蝉声客再哦。红杏在林公绮丽，羚羊挂角子扪摩。昨来登阁秋山见，别后添衣夜雨过。不为乡音同浙水，萧寥随分当行窝。
招隐寺
作者：钱载
朝代：清
体裁：古风

披莽造山脊，瞰幽指林杪。径缘下蜿蜒，坞入穿䆗窱。清泉龙吻泻，密竹莲台绕。至正文尚完，普慈境何渺。伊人信高卧，尝往听鹂鸟。后贤品丽秀，我欲玩春晓。仙葩白而蔓，香界静以窈。偶即怅难追，秋阳使心悄。涧淙送客出，渐过石坊小。不从来处去，惚恍庶能了。
拜元公周子墓
作者：钱载
朝代：清
体裁：古风

一方清泉社，数仞三起山。呜呼郑太君，丹徒改葬焉。维公少而孤，奉母想至艰。改葬在辛亥，维公卒明年。治命葬母墓，南康丧此还。右祔两县君，山小封近巅。皇华幸道出，趋谒整裳冠。祠田及主祀，题碣皆明贤。松林肃周视，问答犹裔孙。阳峰面莲花，四际峰绕环。行实具文公，孔孟统所原。洒落如光霁，发自文节言。江州垄万古，太极说数篇。山港名濂溪，缅初即清泉。
拜座主世袭子少宗伯赫塞里公墓二首·其一
作者：钱载
朝代：清
体裁：五言律诗

行帐逢秋塞，书堂酌雪林。三年邻住近，一第受知深。讲读承皇嗣，赓飏体圣心。益坚儒者守，何啻重南金。
拜座主世袭子少宗伯赫塞里公墓二首·其二
作者：钱载
朝代：清
体裁：五言律诗

回望寒空景，沈思大壑流。假归才一岁，生别竟千秋。奉母中难愬，贻孙稚且忧。元堂号不彻，僵木为飕飂。
拜族祖施南府君墓
作者：钱载
朝代：清
体裁：古风

府君器我幼，相好历万端。化民辄以德，拙宦何汍澜。先茔自明代，面湖曰永安。新阡涧西密，连麓春阴寒。先君墓在东，明月夜未阑。平生一楸枰，松下时盘桓。皇华道荆楚，所去思罔殚。遗民秦陇山，豫章高下滩。苍石焚冥钞，聋耳鸣哀湍。同心数子尽，府君知此难。
拜闵子墓
作者：钱载
朝代：清
体裁：五言律诗

豁达符离北，祠堂旧陇秋。费公追宋代，鲁地本青州。曾木常难待，颜瓢亦可忧。心悽不能去，洗絮尚名沟。
拟出贡院后种菊于花坞书堂
作者：钱载
朝代：清
体裁：七言律诗

不住澄怀近两年，马蹄二万里赢千。中间已作无妻老，瞬息都关有命天。且要秋花笼锦石，仍妨夏雨叠苔钱。裌衣补绽凭谁手，当日山篱断爨烟。
拟恭和御制咏葫芦笔筒元韵
作者：钱载
朝代：清
体裁：七言排律

豳人可但及秋飧，庄叟徒枵五石樽。坚作笔城供上用，净依书几拜先恩。廿年不见频相忆，一日重逢辄与言。肖物范模留化迹，铭文经纬彻心源。轩窗倍觉承晖迥，篱落回思挂雨昏。道也器欤观所合，虚中直内义凭论。
拟恭和御制幻花八咏用张鹏翀韵元韵录存四首 其一 霜花
作者：钱载
朝代：清
体裁：七言律诗

万树秋原绽晓光，可能青女学春妆。坚冰结未缄苞缓，白露零馀布叶忙。五六出分谁认瓣，丹黄枝压自言香。即教草际俄开谢，旭景垂恩岂欲伤。
拟恭和御制幻花八咏用张鹏翀韵元韵录存四首 其三 灯花
作者：钱载
朝代：清
体裁：七言律诗

太喜曾闻杜甫誇，铜槃真放一茎花。风摇席暖深笼绮，雨背窗昏远隔纱。欲种无根春后盛，将阑有萼夜分斜。政须吉报边音捷，檐鹊还占噪曙霞。
拟恭和御制幻花八咏用张鹏翀韵元韵录存四首 其二 风花
作者：钱载
朝代：清
体裁：七言律诗

谓下鸿池上雀台，却迎花信者番回。绿枝暗比红枝亚，三里浓胜五里开。著物沾涛馀润在，殢人酝酿薄寒来。宸居静协阴阳气，拈示弥包博物才。
拟恭和御制幻花八咏用张鹏翀韵元韵录存四首 其四 酒花
作者：钱载
朝代：清
体裁：七言律诗

百末兰芬正熟时，藻浮秀吐宛春姿。小槽雨滴收清滓，凸盏风漂照素肌。鼻观酒香花处觅，眉棱花色酒边知。圣心迈禹疏甘醴，道德葩纷旧帙披。
拟恭和御制赵孟頫吹箫士女用宋濂韵
作者：钱载
朝代：清
体裁：古风

紫箫泠泠吹应指，碧栏十二秋如洗。数声鸾凤迥穿云，一朵荷渠鲜照水。罗衣摺摺淡不红，仙人住处烟朦胧。曲终傥似江上瑟，出听岂有波间龙。优柔温润响还咽，瑶阶落遍梧桐叶。翠縠停摇扇柄风，银蟾半泻帘钩月。斜倚樱唇殷若血，坐吹不动声疑裂。
挽周编修沣十四韵
作者：钱载
朝代：清
体裁：七言排律

别时方约隔年逢，待我徐归共托悰。一吷俄惊分梦觉，五旬馀只换春冬。云阳驿近趋单舸，玉带山寒送暮钟。去矣了无人世疾，思之应返佛门踪。宰官鼎甲身才现，慈母公车线尚缝。史馆三霜明似寄，父书双泪却传凶。元昆令子留京在，夹巷同乡设位从。往事几何原话及，此情终古不能重。斋经槐树风眠爽，寺忆棠花雨赏浓。见晚讵妨沤聚久，悲深浑遣些招慵。难稽天道文昌柄，未艾君家善庆钟。斗酒移居成阅历，恬言矫步失仪容。飞扬或误功名会，淡泊曾安德义宗。他日魏塘寻阮屐，钁头来种墓前松。
捉白鲦鱼歌五首·其一
作者：钱载
朝代：清
体裁：七言绝句

棬竹结纻网似兜，竹竿湖面插成洲。一绳缠竹着湖面，抛兜着绳洲动浮。
捉白鲦鱼歌五首·其三
作者：钱载
朝代：清
体裁：七言绝句

白鲦立夏肥且长，生子夜跳湖面凉。极乐近依洲草戏，不知深入网兜藏。
捉白鲦鱼歌五首·其二
作者：钱载
朝代：清
体裁：七言绝句

载兜划艇晚来风，结网如兜十百同。蕴草撒兜鱼未出，悄然山影落湖中。
捉白鲦鱼歌五首·其五
作者：钱载
朝代：清
体裁：七言绝句

倒簏鱼多动十斤，偶然空网水沄沄。卖鱼六里堰初晓，买米永安湖未曛。
捉白鲦鱼歌五首·其四
作者：钱载
朝代：清
体裁：七言绝句

竹竿袅袅绳是洲，记抛一一网如兜。五更划艇沿绳去，兜裹鱼多倒簏收。
探春慢·丙子腊月廿四日，闻季弟星病卒于家，而家书未至，未知其卒日。除夕孤坐，不能长歌，聊以当哭，亦自哀也
作者：钱载
朝代：清
体裁：词

镫漫销烟，研还冻墨，三更悽断今夜。别忆冬初，书传秋晚，才隔经春过夏。谁遣连年病，竟摧折、寒风先化。半生酸苦相同，旧家零落无藉。回首堂前幼小，已万恨蹉跎，清泪空泻。寡妇声长，孤儿影只，忍使汝魂悲咤。埋得荒江骨，算未了、何时休罢。五十明朝，颠霜如许飘乍。
插槿几年旧冬织篱百丈春来栽野卉附篱都遍爰得诗
作者：钱载
朝代：清
体裁：七言律诗

野外今裁有竹笆，篱根春遂寄丛花。株株溪友村童送，日日深锄细缚加。条弱蔓修缘上壁，蔷红藤紫烂成霞。隶人也解非樘突，给酒何烦一斛誇。
携归
作者：钱载
朝代：清
体裁：五言律诗

携归晚香玉，伴得两丁香。南国远根徙，西村新族昌。柴荆遍生意，雨露有恩光。如在凤城日，葳蕤皆馥芳。
摘茶
作者：钱载
朝代：清
体裁：五言律诗

萝葛澉山边，分明谷雨前。满篮云气馥，两指露光鲜。东麓花婆井，西崖雪窦泉。总来初焙后，已听竹炉煎。
政和凤池研歌
作者：钱载
朝代：清
体裁：古风

背凹玉箸镌两字，元年八年都不记。赏家每玩宣和印，道君先识政和义。面篆凤字涵小池，两旁山形低参差。一凤翱翔俨欲下，九云左右相绕之。其黑如漆润如玉，其光如镜叩如木。墨如油兮磨无声，南唐坑采端州谷。乾隆戊戌春王正，钱子购得踰瑶琼。六百六十几年刻，勉旃昌文立修名。
教习庶常馆攲器图歌和翁中允
作者：钱载
朝代：清
体裁：古风

三皇五帝传侑卮，孔子尝观仲子随。或云鲁庙或周庙，又说周公始作兹。中正满覆虚则攲，注水挹损弟诏师。治适乎道寓乎器，譬成难守盈难持。玉河堤西闭葳蕤，高馆肄业笙簧吹。翰林储相天下任，陈图式训理亦宜。要如苏易简所对，岂直临孝恭是为。殿廷密坐代有之，周庙者迄东京贻。汉末不存绝旧制，杜预复创由巧思。本殊云雷与饕餮，何取仙人还水芝。我欲见图先见诗，君且弗颂更弗规。刘徽小注可删却，正覆攲分方寡辞。
散木庵茶话
作者：钱载
朝代：清
体裁：七言律诗

庵前有木木无阴，木上惟闻啄木音。人日敬之逢国忌，天风聊以盍朋簪。昭文鼓亦龙钟罢，定武瓷还雀舌斟。排日看春春是闰，三旬不换亿黄金。
散直
作者：钱载
朝代：清
体裁：七言律诗

散直归来野趣凭，喜无尘土奈多蝇。阑珊弈谢衢州祝，寂寞聋叨许县丞。深坐袷衣群岫列，早秋虚院碧霄澄。吾家烟雨楼前水，十里凉风正采䔖。
敬承会诗
作者：钱载
朝代：清
体裁：七言排律

百岁翁真乡祭酒，礼行太守特铺筵。八旬上并邀为客，十九人还望若仙。接岁朝廷方大庆，连村江海正丰年。金杯酝暖初阳候，玉照花疏小雪前。堂敞李家欢列坐，城临申浦灿高躔。武原分地华亭旧，此事嘉禾合共传。
斋宿同梁少詹锡玙
作者：钱载
朝代：清
体裁：古风

少尹勤所省，直坊勉所训。于今实备官，窃禄际嘉运。孟春吉斯卜，三日斋厥分。专致庶精明，北廊适相近。读易对介山，荐书采令闻。益之在迁改，损之惟欲忿。雪庭广有阴，天月纤无晕。啜茗领清言，更筹莫频问。
斋日对雨
作者：钱载
朝代：清
体裁：五言律诗

建未月成魄，立秋风作凉。心游近畿野，目爽倚林堂。浸水遗蝗尽，铺烟晚稼长。惟馨感清庙，早贺亿人康。
新丰原
作者：钱载
朝代：清
体裁：古风

灵台诸山翠，北下为高原。蜿蜒可卌里，零口连坳墩。东原草纤被，西原树绿繁。于中出湭水，其西有瀑园。四峰合飞泉，寂寞泉潺湲。水行且达渭，小县城开门。下邽我所思，莲勺故不存。寇家普照寺，白氏紫兰村。
新乐
作者：钱载
朝代：清
体裁：五言律诗

鲜虞亦称郡，故有伏羲台。柳色今朝绿，花枝何处开。舆丁解寥寂，亭午遣徘徊。繁峙源来远，沙河日自催。
新城
作者：钱载
朝代：清
体裁：五言律诗

敬吊严夫子，旁搜越绝书。战争俱已矣，时命复何如。霁日冰开浦，炊烟雪压庐。凝情空有羡，了不见舂锄。
新年出游
作者：钱载
朝代：清
体裁：七言律诗

旧年已去又新年，去旧来新本适然。天地蘧庐非傲吏，二三邻曲自斜川。众山渐绿全消雪，丛木方春半带烟。窈窕崎岖无不可，蹒跚着屐或之先。
施仪部属题华山人岩送其外舅吴雪舟所写黄山归老卷子
作者：钱载
朝代：清
体裁：七言律诗

写送江行赭绿图，华岩逸态近来无。峰高七里泷中纤，城远三家店处酤。老矣雪舟为社友，归欤丹灶在天都。妇翁遗此藏佳婿，使我秋窗得借娱。
施侍御学濂宝其尊甫安三十五岁手录是年丙辰诗稿七十四首装卷属题
作者：钱载
朝代：清
体裁：古风

伊人早称诗，名在雍正岁。蒹葭秋水间，所不事科第。遗文故满家，刻集已留世。兹其一年心，真迹独连缀。我皇初元时，徵士起幽滞。贤者实韬光，翛然自孤诣。采彼杜若洲，鼓我木兰枻。樊榭对笠檐，寿门接蓑袂。祗嗟两氏衰，女也中郎继。有子侍御如，凤鸣遭盛际。缣犹一匹工，帚不千金敝。敬为告方来，若何美斯济。
无门洞
作者：钱载
朝代：清
体裁：古风

潇碧荫关深，苔痕踏愁破。僧家有此竹，出入日常过。紫藤老非树，十丈立不卧。石龙经雨沐，罽珥著风播。上枝郁相樛，密幄甚可坐。斩葛已诸方，挂猿应一个。阇黎语何真，雀舌供新作。池光槛外月，敢落青城唾。壁像冷且高，谽谺气嘘呵。不逢佛眼师，休夏谁能那。
旧识
作者：钱载
朝代：清
体裁：五言律诗

旧识徐州好，徐南也不忘。君山富猗顿，孙盛屈真长。苔井味蠲渴，柳亭阴纳凉。苻离明夜月，三五倍流光。
早起
作者：钱载
朝代：清
体裁：七言律诗

早起勘书开我堂，门中村意满秋芳。葫芦垂架露花白，蛱蝶绕畦风影凉。江水斗升都定分，郭田餰鬻竟何尝。职闲禀重陪东观，惭愧优游食太仓。
早起
作者：钱载
朝代：清
体裁：五言律诗

迟眠非不许，早起更无难。盥嗽心先洗，爬梳镜只看。神灵一刍狗，日月两跳丸。来去终成有，当前本是安。
明年
作者：钱载
朝代：清
体裁：五言律诗

上马非貙虎，扶犁必草莱。寂寥三寸管，惆怅十分杯。韩愈诗中虱，陈抟坐处灰。明年东海上，九日独登台。
明皇幸蜀图
作者：钱载
朝代：清
体裁：古风

扶风回首遮陈仓，后军已分之朔方。沾衣枉令叹水调，割恩才得瘗绡囊。先驱下坂江汹汹，末骑度岭云苍苍。知无绮纨饰马体，尚有蛾黛参戎装。从官杂憩民呼将，盘栈更上青天长。崔圆表迎房琯谒，到此灭贼思忠良。纵云斜谷晓断酒，能救华清新作汤。王夷甫竞识石勒，万里桥独来郎当。噫嘻女谒终李唐，孽牙又缝战士裳。沈思天道祸裴监，窃侍宫人悲晋阳。画师误点桃萼香，摘瓜候岂殊秦疆。衡山书逼双井黄，蜀道之难千载伤。
明道山房
作者：钱载
朝代：清
体裁：古风

丛树覆扉冷，古苔随屐苍。深深祀木主，霭霭开山房。掷钵峰在阴，师子峰其阳。端居地非旧，拥胜名犹芳。经纶蕴寂寞，岩穴道所常。胡为时亟须，乃复归书堂。栖神洵可乐，插架况有藏。夫子明且哲，清风被南荒。品泉味并冽，憩亭怀自长。壁泐嘉定踪，顾影殊茫茫。
明醮坛茶字盏歌
作者：钱载
朝代：清
体裁：古风

盏心楷法书茶字，不是枣汤并酒器。二百春秋说永陵，凄凉西苑斋宫事。洪应坛高对藉田，才闻毁佛却求仙。燧林绿桂宁须有，太液长春久阒然。中兴礼乐亲优劣，蓦见丹炉夜天彻。重华青爵笑陪观，四纪金瓯幸妨缺。祭玉虔求备赤黄，仍听秘色进浮梁。洁分款识灵台供，恩注甘馨道士尝。摘鲜龙焙方承作，荐碗雷轩定呼瀹。宫女擎来拜斗衣，春风老尽延年药。元宰金壶赐范多，回青烧更大钢何。止封万国嫌强谏，暂摄东宫讳旧痾。殛奸差快乩书诡，请告司空突先死。鹿高于马谩言驯，桃降从天且知喜。烽火甘泉岁屡侵，玉杯宝鼎负初心。一瓷经费么么甚，异代传观叹息深。鬓丝坐断书生业，雪牖怜窥蜜梅颊。清绝徐浇洞岕秋，仙乎懒问羊羔妾。芝房晔晔露盘浓，何似番僧日念吽。人间易得青词手，天上难寻紫极翁。
易家山
作者：钱载
朝代：清
体裁：五言绝句

叠叠复齿齿，周遭临一坪。以之傲柳子，绝胜小石城。
映壁禅院
作者：钱载
朝代：清
体裁：古风

密密青桑径，高高垂拱基。道人锄菜罢，与语颇得知。废院导相入，绣幡飘半黳。秋霜岁常历，银杏今又齐。妆阁在何许，藓崖号竹鸡。窗前水深浸，谓是洗粉池。一家春不见，日照柳浦西。试叩淳熙钟，莫采徘徊枝。
春从天上来·题李给谏恒斋《巡视台湾赏番图》
作者：钱载
朝代：清
体裁：词

帆过澎湖。指靖海当年，收取方隅。使辕山转，番社风舒。九重万里春敷。遍龟崙龙岸，向玉节、罗拜恩濡。语咿嚘，尽人皆齿黑，男尽须无。相看竹圈垂耳，况鸡羽钗长，蛤网花疏。白酒乌羊，稠饧细布，一般有淡巴菰。坐榕阴成幄，材官立、铙吹呜呜。写横图。况新诗百韵，传唱皇都。
春夜不寐作
作者：钱载
朝代：清
体裁：七言律诗

六甲从头又一元，秋风花样定新翻。何心入彀充邦彦，不见成名负母恩。高冢夜寒林雨落，重湖春静岫云屯。金华有语凄难忘，此事终分义利门。
春日偕朱明府垣编修筠翁编修方纲朱编修棻元游王氏园翁编修有诗载和之而以务辍笔夏日足成五首奉简诸君·其一
作者：钱载
朝代：清
体裁：五言律诗

倦著城南屐，相携昨看花。凌晨谁剥啄，发咏自君家。景物回思茜，裳衣笑起斜。似烦图尺幅，十里路非遐。
春日偕朱明府垣编修筠翁编修方纲朱编修棻元游王氏园翁编修有诗载和之而以务辍笔夏日足成五首奉简诸君·其三
作者：钱载
朝代：清
体裁：五言律诗

柳弱眉还翠，山遥额半黄。便令辜伴侣，亦合费时光。老笔乌丝界，柔情锦瑟旁。舞来双燕子，太是著人忙。
春日偕朱明府垣编修筠翁编修方纲朱编修棻元游王氏园翁编修有诗载和之而以务辍笔夏日足成五首奉简诸君·其二
作者：钱载
朝代：清
体裁：五言律诗

难得泉流活，而兼土阜高。春阴铺广隰，暖气动平皋。骋目宜凭槛，循行欲刺篙。祗怜经旧旱，枯却百馀桃。
春日偕朱明府垣编修筠翁编修方纲朱编修棻元游王氏园翁编修有诗载和之而以务辍笔夏日足成五首奉简诸君·其五
作者：钱载
朝代：清
体裁：五言律诗

四月骎骎破，千街浩浩晴。倚檐雷晚作，剪烛雨宵行。车马身何绊，郊墟意尽萌。小亭鸠语外，倍觉夏山明。
春日偕朱明府垣编修筠翁编修方纲朱编修棻元游王氏园翁编修有诗载和之而以务辍笔夏日足成五首奉简诸君·其四
作者：钱载
朝代：清
体裁：五言律诗

此际槐榆暗，阴阴已覆楼。思之吟自续，渺矣眺谁收。宿麦寒烟被，新荷晓露抽。亸鞭骑马去，正复不须舟。
春正十二日到九丰堂早起阴
作者：钱载
朝代：清
体裁：七言绝句

北枝才发发南枝，村落微寒豆麦滋。细雨濛濛土膏动，老夫却许勒花迟。
春正雪夜同祝舍人维诰从弟端儿敏锡作限新字
作者：钱载
朝代：清
体裁：五言律诗

丰象总宜人，月寅年又寅。一钩霄映碧，五出树生新。暖意催金盏，清晖候玉宸。江园当此际，爆竹静比邻。
春游曲六首·其一
作者：钱载
朝代：清
体裁：七言绝句

黄蜂紫蝶引春思，似教游人去莫迟。踏草尽随寒食后，看花已过少年时。
春游曲六首·其三
作者：钱载
朝代：清
体裁：七言绝句

水北红亭面碧浔，水南逦迤御园深。土山抱得石山势，柳树浓于松树林。
春游曲六首·其二
作者：钱载
朝代：清
体裁：七言绝句

高梁桥西西复西，绿杨万树覆长堤。堤边时有红亭子，亭下新开水稻畦。
春游曲六首·其五
作者：钱载
朝代：清
体裁：七言绝句

塔寺城楼映带看，界牌耕舍绕风湍。分明塘路乌犍出，不忆江南二月寒。
春游曲六首·其六
作者：钱载
朝代：清
体裁：七言绝句

万寿寺山山后松，松吹衲子又相逢。去年记否杨花雪，弥勒龛前午睡浓。
春游曲六首·其四
作者：钱载
朝代：清
体裁：七言绝句

玉溆虹桥入宝坊，花楼月殿转云廊。为迎凤䑵缘涯赏，遍作栏杆少作墙。
春社词三首·其一
作者：钱载
朝代：清
体裁：七言绝句

祈得农祥候紫氛，检将戊日准春分。今年暖值春分后，早起因风祝好云。
春社词三首·其三
作者：钱载
朝代：清
体裁：七言绝句

杏艳桃光杨柳烟，少年情在逼中年。满缸浊酒堆盘肉，曾醉荷花紫草田。
春社词三首·其二
作者：钱载
朝代：清
体裁：七言绝句

翠华计日涖江浔，雪勒梅花遍玉林。稽首升平多乐事，百家万社亿春心。
春花好
作者：钱载
朝代：清
体裁：七言律诗

乡农入郡喜云云，菜豆先收已十分。蚕熟底妨桑叶贵，麦香行觉稻花闻。种田戽水民恒业，平粜宽租岁圣君。叠布诏恩苍昊答，慎司能不体忧勤。
晋阳庵
作者：钱载
朝代：清
体裁：五言律诗

书策分馀地，阇黎亦世情。斋堂恰方丈，坐卧与经行。古佛已无相，凉风初有声。绿槐高郁郁，至晚一蝉鸣。
晓入法源寺看海棠
作者：钱载
朝代：清
体裁：七言律诗

高阁山头行复行，丛枝繁萼照檐明。夜来蝴蝶尚留梦，院外辘轳方转声。何似锦官加漠漠，祗愁天女并盈盈。青芜一片红阴动，老我犹难欠此情。
晓发新城行十里登舟至雄县用苏文定公郭熙横卷韵
作者：钱载
朝代：清
体裁：古风

湿云堆路路失平，云断不识村庄名。野翁出看夜来雨，粟叶响露瓜花倾。板桥影压刘李尾，凉意更较江南清。小船载人亦载马，马立照水矜红缨。一湾一堤烟柳直，五里十里风芦横。田家忧潦渔舍喜，对面各自怀阴晴。长蛇带塞宋时业，六符骄语犹分明。却因入淖柅车辖，遂得访古经身行。掠舷鸥双或鹭只，见客欲送还先迎。大雄苍苍近瀛鄚，有梦已落公孙城。长安昨来亦何为，辄事鞭辔东南征。篙师知我畏冲暑，到岸指点朱霞生。
晓寒
作者：钱载
朝代：清
体裁：七言律诗

晓寒车辙误西东，瑟缩凌兢仆马同。雪外来方知有雪，风前行不避多风。梦情半寤庄周蝶，人事难安孺子鸿。瓯粥道傍随啜取，略分锉火借颜红。
晓度招隐桥入在涧庵
作者：钱载
朝代：清
体裁：古风

吹衣淡有风，竹影沈沆瀣。清音非偶即，忽忽琼瑶在。白雀下除间，碧云生户内。硕宽而薖轴，我岂能不概。一僧结香火，自得躬井硙。
晓月三首·其一
作者：钱载
朝代：清
体裁：古风

晓月光皎皎，照我轩与楹。从容起盥漱，更复张灯檠。我衣则必带，我冠则必缨。
晓月三首·其三
作者：钱载
朝代：清
体裁：古风

皎皎晓月光，照我门前路。行行自知归，岂繄仆夫故。我车其亟驱，我马方秣刍。
晓月三首·其二
作者：钱载
朝代：清
体裁：古风

晓月光皎皎，照我中庭开。仰观列宿烂，徘徊于天街。我心有所之，我身何所偕。
晓行峄山下
作者：钱载
朝代：清
体裁：古风

清泉不知名，时汇马足前。秋心动高柳，上有饮露蝉。旭彩峄之阳，其阴积苍烟。屡瞩特多骨，众山星共然。秦碑何功德，复见元祐年。我愿孤桐枝，鼓以南风弦。
晓行次张中书虎拜韵
作者：钱载
朝代：清
体裁：五言律诗

肃肃五更晓，沉沉千里空。秋声大河北，海气泰山东。并辔来天上，孤襟向月中。九轮环宝色，再见俟君同。
晓课
作者：钱载
朝代：清
体裁：七言律诗

雷电奔空雨彻更，灯釭欲尽梦难成。有何许事关君事，无奈劳生属我生。早看砌花纷偃仄，元闻庭树太纵横。扶持政赖閒中力，畚锸宁忘迫所营。
晓起次韵舍利塔后石壁明昌五年所刻僧重玉从显宗幸龙泉寺之作
作者：钱载
朝代：清
体裁：七言律诗

洒壁风凄鬓欲秋，昨朝登顿已前游。堂开自湿青红树，钟动初归大小虬。有梦梦应归浩劫，无心心不诣缁流。穿墙水响门中出，屈曲何时可暂休。
晓起至莲池塔院用宋余知阁诗韵三首·其一
作者：钱载
朝代：清
体裁：七言绝句

余家何处问东西，西谷东厓露满蹊。守院自寒方扫叶，一灯长老尚恬栖。
晓起至莲池塔院用宋余知阁诗韵三首·其三
作者：钱载
朝代：清
体裁：七言绝句

了了儒门半陆沉，铁花开后别成阴。不妨孝义庵中骨，祗隔风声与水音。
晓起至莲池塔院用宋余知阁诗韵三首·其二
作者：钱载
朝代：清
体裁：七言绝句

山有云光任鸟飞，涧无鱼影不安矶。茶瓯究竟如何碎，我已将心到竹扉。
晓趋草凉驿
作者：钱载
朝代：清
体裁：古风

嘉陵江未见，冻河水犹随。相送莫相别，我行凤县之。白云出山澹，春露被草滋。土碥缘始仄，偏桥接如夷。乃下长桥铺，铺舍方晨炊。仰岩危欲落，对壁削若垂。群峰压影碧，乱水交声时。疏疏林转坞，矗矗峰围涯。峰前路去有，坞后水来知。乃出红花铺，天旷明奔曦。阑干朽逾峻，人马歇已饥。望望草凉楼，小店飘青旗。
晓过太湖
作者：钱载
朝代：清
体裁：古风

竹枝声破梦，摇摇缓兰楫。正落洞庭霜，已隐吴江堞。推篷寒在面，复更理衣箧。风生阔处澜，岸响枯来叶。日出如燕支，山青何䃳崨。芙蓉谁汝怜，深浅湿相裛。
晚入法源寺至海棠处感徐太守作
作者：钱载
朝代：清
体裁：七言律诗

两年不到寺中行，高阁依然夕照明。丁令鹤归归亦恨，庄生蝶梦梦翻惊。投园骀宕支筇瘦，傍砌娑拖踏影轻。天壤自来芳草语，大都牵惹为平生。
晚出聚宝门看桃花二首·其一
作者：钱载
朝代：清
体裁：五言绝句

已过长干寺，不识长干里。花枝殷复殷，奈何双燕子。
晚出聚宝门看桃花二首·其二
作者：钱载
朝代：清
体裁：五言绝句

莫寻云光师，试上木末祠。细石非玛瑙，夕阳是胭脂。
晚出花坞书堂池上独行
作者：钱载
朝代：清
体裁：七言律诗

轣辘南城祗半旬，天街已仄桂花轮。凭伊来往知乾鹊，任尔蜉蝣齿大椿。钓蟹无竿还放蟹，采莼有艇漫思莼。莲房荷盖纷相对，谁是清明种藕人。
晚次凤县
作者：钱载
朝代：清
体裁：古风

栈行甫取左，右栈殊未知。岩崖就跟阯，盘折依高卑。石碥凿难广，土碥崩易欹。偏桥力补缺，插脚凭可支。其对峰互逐，其俯水逼驰。宁须必平坦，实亦无险巇。栈方大略得，马仍小心为。石门关崱屴，柳树湾逶迤。西岐在凤翔，凤县曰南岐。鸑鷟既鸣后，翱翔曾集斯。日落遁迹山，不与张果期。沄沄故道水，渺渺嘉陵涯。
晚次耀州
作者：钱载
朝代：清
体裁：七言律诗

祋祤城西日下舂，范公书院客相从。曲池短彴萍初合，新笋空阶藓半封。檐扫蜘蛛怜独结，栏扶芍药咒迟秾。待人翟道回鞭近，破戒何妨劝玉钟。
晚次耀州
作者：钱载
朝代：清

祋祤城西日下舂，范公书院客相从。曲池短彴萍初合，新笋空阶藓半封。檐扫蜘蛛怜独结，栏扶芍药咒迟秾。待人翟道迥鞭近，破戒何妨劝玉钟。
晚步吴羌山下三首·其一
作者：钱载
朝代：清
体裁：七言绝句

粉堞如桥跨水明，东西过溪城上行。看花欲渡不余渡，上城下城方出城。
晚步吴羌山下三首·其三
作者：钱载
朝代：清
体裁：七言绝句

十日春寒不觉閒，烧香溪女未登山。缘坡正见一篱雪，梅树人家门自关。
晚步吴羌山下三首·其二
作者：钱载
朝代：清
体裁：七言绝句

夕阳可怜春暗催，二月今朝已破来。见山门外松风起，应笑芒鞋又一回。
晚游二绝句·其一
作者：钱载
朝代：清
体裁：七言绝句

微风吹面罢清觞，懒看桃花沈氏堂。走上南城寻一笑，可怜壕股有垂杨。
晚游二绝句·其二
作者：钱载
朝代：清
体裁：七言绝句

无主花开白间红，一休一步转城东。青芜忽到伤心地，朱老桑园厝阿鸿。
晚至旧绵州
作者：钱载
朝代：清
体裁：五言律诗

急雨收还洒，长虹挂独明。绵山自骈抱，涪水太纵横。蚕熟桑齐剪，园荒竹已成。罗江来日到，废县改州城。
晚饭哭善元二首·其一
作者：钱载
朝代：清
体裁：五言绝句

对案窥斜景，行行泪满挥。此时来我揖，迎汝学堂归。
晚饭哭善元二首·其二
作者：钱载
朝代：清
体裁：五言绝句

肉味同嘉果，何曾手与怜。妄心求后福，翻悔似悭钱。
晨起课种桑
作者：钱载
朝代：清
体裁：七言律诗

老民来诫细民荒，五架三间出主张。杏萼元随柳丝碧，麦苗须及菜花黄。天阴阴未鸡头鹘，日暧暧先雀口桑。坐享太平能不感，永丰乡里九丰堂。
晨起题斋壁
作者：钱载
朝代：清
体裁：五言律诗

一善中庸守，三缄敬慎铭。希微难夜气，寂静有天经。院树香垂樾，檐鸦语刷翎。坐看霏小雨，应转万畴青。
普光庵二首·其一
作者：钱载
朝代：清
体裁：五言绝句

普照岂无王，普光乃有庵。应来普光佛，却坐普照龛。
普光庵二首·其二
作者：钱载
朝代：清
体裁：五言绝句

偃盖松一株，当关覆禅定。下山心不留，忽击数声磬。
景州次韵答李少司空宗文夜雨见简
作者：钱载
朝代：清
体裁：七言律诗

连日征衫风洒然，还停高馆夕阴边。最宜滴滴闻疏雨，未免齁齁得好眠。秋在黍粱虫语静，路无尘土马蹄前。与君瀛鄚南来梦，已似江城八月天。
晴
作者：钱载
朝代：清
体裁：五言律诗

江外黄梅信，北来常不休。虔祈屡丰兆，早切至尊忧。青见天檐角，喜闻鹊树头。恭惟阳德母，晚垄麦催秋。
曲径
作者：钱载
朝代：清
体裁：五言绝句

门中顷步地，琐石裁令曲。捷径非所由，庶云习我躅。
曲沃
作者：钱载
朝代：清
体裁：五言律诗

曲沃强于晋，成师赂入周。骊姬杀太子，重耳得诸侯。地险新田错，山围二水流。曾无无父国，乃亦见春秋。
曲游春·午霁，匏斋仪部仍邀过法源寺，归饮其邸，同心斋侍御、厚石舍人
作者：钱载
朝代：清
体裁：词

雨后春生噤，强将车停骑，支径催踏。不出城南，纵平芜未展，细尘都压。静院松阴夹。又那必，早莺啼恰。问海棠、盛否今年，料理借侬禅榻。此际人家欢洽。定满沃香饧，鲜涂雕鸭。归醉非迟，但频教贳酒，何烦携榼。老赚浇愁法。还几见、柳枝檐插。敢道短拍新腔，夜吟已怯。
曹伯祠
作者：钱载
朝代：清
体裁：七言律诗

式序差随弱弟肩，世家犹锁庙门烟。社宫噩梦神明见，荷泽遗封肸蚃传。季女南山春翠后，黍苗阴雨夏寒边。孙枝若也瞻周道，不忘僖公廿八年。
曹侍讲仁虎招同曹少卿学闵张侍读焘程编脩晋芳陈编修崇本饮
作者：钱载
朝代：清
体裁：古风

频年既于役，内直况有恒。遂疏城南侣，莫得好会徵。鬓霜已如许，实赖同道朋。周旋幸相假，言笑尚克承。少卿昨见客，庭院瓜蔬塍。君家汾水阳，野兴乃尔凭。今朝锡寿堂，易主凡几登。黄花后轩列，返景西偏仍。停觞亦非醉，揽绪忽在膺。双童但解事，捧砚张华灯。
曹公卿学闵招看法源寺海棠设斋晚过徐太守良寮西寓居饮
作者：钱载
朝代：清
体裁：七言律诗

红棠西寺好枝柯，日日来看不厌多。春色况于光禄最，花阴其奈太常何。有情菩萨暂持戒，落日接䍦仍唱歌。匼匝如巢问徐老，频年此地即行窝。
曹学士洛禋画天下名山图二百四十页题之
作者：钱载
朝代：清
体裁：古风

武英殿贮天下名山图，康熙印本人间所刻无。天下名山不知其凡几，大者俱在小者亦已俱。学士今年八十有六岁，犹能眼明手快精心摹。始忆常时冲雨跨高马，定应笑我蹩躠驴车驱。我昨曾观王履华山册，又观夏圭万里长江卷。故知一笔画如一笔书，元气淋漓非力可彊勉。今者何师岂以造化师，闻尝天都夜见云海奇。云耶海耶起灭了何有，一旦平生倾写皆于斯。我家澉上青峰九十九，安得皴成补入重题诗。
曹少宰秀先招集行馆
作者：钱载
朝代：清
体裁：七言律诗

金坡下直亸丝鞭，紫塞初晴展幕天。文酒敦槃饶一度，江山吴楚后诸贤。恒言喻道蒙相假，晚遇酬恩愧未然。篱蔓著花黄吐盏，及时颜色总新鲜。
曹明经秉钧贻漳兰萼有品字者并以纸属写而题之
作者：钱载
朝代：清
体裁：七言律诗

小巷坐思山雨凉，幽人来挈瓦盆黄。七闽隔海帆加驶，三点成伊佛散香。宣德纸肤莹可爱，鸥波亭迹妙难方。独头是一双头二，对此且誇陈梦良。
曹王庙
作者：钱载
朝代：清
体裁：七言律诗

横港春暄进小航，云风车马望斜阳。杏开桥跨村团社，叟拜炉焚女挈娘。连岁来稀收谷少，今朝归即养蚕忙。老无游伴聊寻迹，定有神明也爇香。
最胜轮塔
作者：钱载
朝代：清
体裁：古风

佛者亦无心，宇内山各居。峨峨天柱脉，中截骨所于。上枝鲜松柏，旁迹稀猿狙。向空澹日照，应壑长风舒。磨砖已成镜，打牛非驾车。问师何处来，可记嵩阳初。苍坛屹然石，杳杳唐年馀。我欲与之言，出岭云疏疏。
月下过桔柏渡
作者：钱载
朝代：清
体裁：古风

桔柏渡桔柏，今朝急相见。我马信然瘏，山邮讵云恋。况沿江岸来，镇与明流眷。巴人牵网能，越客撑篙便。澹魄会将圆，环峦略可眄。白水下嘉陵，湾回中出县。县令待沙头，张灯觌初面。乡音闻浙西，野次一笑忭。
月岩石上诸刻读王文成公嘉靖丁亥九月十九日饮月岩新构别王侍御诗用韵题
作者：钱载
朝代：清
体裁：古风

怪石堆苍云，惟来采樵迹。尝闻中秋明，穿窍月轮即。客袂暖自披，天风高不息。煌煌新建篇，藓蚀未攲侧。思田蠢西南，衰废起閒寂。把饯驻旌临，霜初桂馀坼。民无必死雠，公有多病色。浩荡揽斜晖，从容埽青壁。来归遂幽寻，别语识胸臆。万古南安舟，骑箕不重觌。专兵岂有之，身后谤何亟。大笔勒蛮陬，仁心照遐僻。
月桥作
作者：钱载
朝代：清
体裁：七言律诗

皇墙一带步周遭，桥外春多欲唤舠。日气晓蒸云气暖，钟楼新出鼓楼高。水将鸭绿浓谁染，柳解丝黄半未缫。簇簇人家檐色动，花风后杏却先桃。
有怀故园亲戚
作者：钱载
朝代：清
体裁：七言律诗

一春不雨春竟阑，梦绕湖乡烟水寒。采葛采萧方采艾，于逵于木盍于磐。村南北绿鸟呼酒，陌东西阴人饷餐。最是几家耕且读，双扉昼静百为安。
望云居山
作者：钱载
朝代：清
体裁：五言律诗

杨柳津西见，横天湿翠拖。莲华城乃尔，洪觉范云何。雨气岩凹横，泉飞树杪多。欧先生屋处，半已覆兜罗。
望八卦田
作者：钱载
朝代：清
体裁：古风

梵天之后峰，登顿出坱圠。香火隐双扉，西岩竹风戛。新泉笋为烧，饭我牙颇刷。相引踞高崖，江回千里察。菜麦宋家田，环环方位八。郊台谁已坟，华表对荒刹。烟合亩畇畇，水分沟㳐㳐。坞深天晖晖，林茂鸟嘎嘎。斋宫青蒂梅，曾拜光尧札。会待雪晴来，屐痕草妨滑。
望司空山
作者：钱载
朝代：清
体裁：五言律诗

峭壁丹砂湿，南崖众壑趋。隐尝招太白，名自晦淳于。皖国舒州在，刘琨祖逖无。祗应老苔藓，不信石葫芦。
望岱
作者：钱载
朝代：清
体裁：七言律诗

广原突起不崚嶒，全体巍然自廓澄。孔子未云天下小，我皇复以圣人登。性之善者斯为准，春若生时物可凭。刻露精神飞雪后，溟濛渤澥旭光升。
望景山二首·其一
作者：钱载
朝代：清
体裁：七言绝句

宝殿崇安列圣真，五峰高筑五亭新。万春顶上祥云紫，愿祝吾君寿万春。
望景山二首·其二
作者：钱载
朝代：清
体裁：七言绝句

延秀东标若木灵，辑芳西拥太行屏。今年正庆慈宁寿，第一弧南见寿星。
望武城
作者：钱载
朝代：清
体裁：五言律诗

落景排沙柳，回湍压土城。弦歌遗鲁化，文学首吴英。四海风宜洽，千秋道不更。史家循吏传，节录后来声。
望汉阳二首·其一
作者：钱载
朝代：清
体裁：五言绝句

大别山横碧，江城带晚霞。息夫人庙口，春日有桃花。
望汉阳二首·其二
作者：钱载
朝代：清
体裁：五言绝句

阳台雨不雨，阳台云不云。汉川渺可即，独立俟夫君。
望独秀峰用先太常韵
作者：钱载
朝代：清
体裁：七言律诗

壁立难攀屹至今，疏烟霾却洞门深。雨来最拥漓江翠，日落惟摇槲树阴。宴客堂芜寻旧迹，煎茶院改忆高吟。篝灯继晷劳何甚，猿狖无声总不禁。
望石湖
作者：钱载
朝代：清

治平寺南湖翠昏，柳枝茭叶见滩痕。楞伽不管无情雨，一夜吹花落范村。
望简寂观用韦刺史简寂观西涧瀑下作韵
作者：钱载
朝代：清
体裁：古风

止烦简以静，远嚣寂且深。捣药臼边藓，听松亭下襟。虽亦托匡居，岂惟怀董林。欲观天监铭，与叩莲社心。礼斗石一方，悬囊树几寻。长落东瀑水，清同西瀑音。
望莲花峰
作者：钱载
朝代：清
体裁：古风

峰西眺西峰，僧云方广处。我闻方广邃，欲飞不能去。八峰立相环，一寺中独踞。当年海尊者，此事宁有据。洗衲石何如，补衲石如故。菖蒲映山茶，其上娑罗树。深深嘉会堂，乾道冬雪暮。联骑兴乐来，玉峰收宿雾。于焉决策登，明月雁行度。邂逅亦道交，配祠今尚与。昌黎江陵移，杜老已公赋。未若两先生，高情出寒冱。禹碑近难见，舜樟况先仆。却顾朱陵东，洞天云自絮。
望葛岭
作者：钱载
朝代：清
体裁：七言绝句

葛家丹院木搜搜，岚气青回大佛头。等是平章军国事，数声蟋蟀宋宫秋。
望都
作者：钱载
朝代：清
体裁：五言律诗

地势山蟠厚，天容月出苍。帝尧尊所自，圣母永斯藏。不践春郊迹，非徵鳦卵祥。号旻有虞氏，鞠我未能方。
望铜雀台积雪
作者：钱载
朝代：清
体裁：古风

漳河冻不流，皛皛雾开午。皑皑南岸东，矗矗雀台土。上有道人居，掩关静钟鼓。西陵近安在，浩浩没榛莽。焉得拾瓦头，春耕出蔬圃。
朝天岭
作者：钱载
朝代：清
体裁：古风

蜀人朝天程，出入前后峡。前来夹大山，后去山大夹。虽非归州匹，颇亦利州甲。所虞栈阁倾，非特波涛狎。后人改于岭，岭行何高高。其后峻无险，其前坦不劳。翠云堆巨石，好树风周遭。园林有如斯，亦足散郁陶。
朝日坛陪祀毕谒东岳庙
作者：钱载
朝代：清
体裁：七言律诗

东望沧溟拜晓暾，碧霄春盛布絪缊。阳光实荷离明煦，生气常占泰畤蕃。脱活塑传刘正奉，宗师碑剩赵王孙。迎銮今岁神多喜，应赞鸿施遍鲁原。
朝晴
作者：钱载
朝代：清
体裁：七言律诗

亭午门前望欲遮，雨晴晴雨乐无涯。村村绿霭桑榆叶，阵阵香风菜豆花。野老何知蒙帝力，春光最好属田家。初抽芦笋将飘絮，不碍南溪又放查。
木兰花慢·癸未冬日
作者：钱载
朝代：清
体裁：词

对红镫自剪，纸窗薄、布帘疏。柰月正流天，风将酿雪，寒已徐徐。岩居。照梅护筱，甚三更忆到五更初。乌几还亲蠹简，銮坡方负仙裾。踌躇。蝶梦漫蘧蘧。宿昔未应虚。只愁来有路，重番结轖，没个分疏。何如。泥人病酒，任萧萧短发不胜梳。坐听飞鸿过也，合教寄与谁书。
木兰诗十五首·其一
作者：钱载
朝代：清
体裁：古风

环山度圆址，黄布为周墙。行殿绕护军，旗门开正镶。三驱寓九伐，田礼遵仁皇。我皇神武德，今年靖天狼。从官肃声响，穹帐森沙冈。翠花杂红子，高下暮有光。
木兰诗十五首·其七
作者：钱载
朝代：清
体裁：古风

夜烝雨彻晓，晓冻天已晴。云气若飞絮，山坳寒不轻。濛濛日亭午，秋暑背汗生。凉飙振空起，突作奔雷声。雷转雹随电，珠玑撒地明。电收雹旋止，山迥风清清。
木兰诗十五首·其三
作者：钱载
朝代：清
体裁：古风

误入猎所行，回鞭一神悚。羊肠屈注来，爆试踰沟勇。草丰翳坎虚，堕之不旋踵。止顿近可知，风旗望高垄。仆夫吻燥声，亟饮以马挏。
木兰诗十五首·其九
作者：钱载
朝代：清
体裁：古风

翁牛特之地，平若水行舟。回轮过汤泉，春煦生敝裘。疏林昨暂驻，今复遥相投。掘井所得浑，砂石难深求。鸿濛气惚恍，夜听谈天邹。王礼秩百神，山灵纪遐陬。
木兰诗十五首·其二
作者：钱载
朝代：清
体裁：古风

白露朝已零，顺时乃进哨。圣人驾玉虬，虎士臂黄鹞。山绿胜江南，浓苔树阴照。高瞻涩难上，大岭如壁峭。穿林仄轮辕，与马争悍剽。千峰壮九秋，万里归一眺。
木兰诗十五首·其五
作者：钱载
朝代：清
体裁：古风

宛宛谷乍通，霏霏雾初敛。碾轮丰草间，香出蒿与蔹。叠嶂绉如皴，连林苍似染。采樵夙有禁，长养岁方渐。遥瞻围势合，正觉日光闪。下走纷鹿群，上飞绝鸦点。
木兰诗十五首·其八
作者：钱载
朝代：清
体裁：古风

度岭始跨马，岭长步屡休。自巅曲折下，枫夹桦林稠。又前见翠壁，奇绝无与俦。山秀土更肥，转坡势莫收。气象乃尔辟，昌昌匪幽幽。厥产富麋鹿，是为巴颜沟。
木兰诗十五首·其六
作者：钱载
朝代：清
体裁：古风

车攻旆悠悠，卷阿凤翙翙。一家乐恬熙，万里静尘壒。野草亦有心，路傍荣所赖。日觉深山深，日忘大漠大。大坡忽以豁，高立数峰最。深峪忽以回，翠复数峰外。乃知开阖间，造物方未艾。
木兰诗十五首·其十
作者：钱载
朝代：清
体裁：古风

午晴看山行，缓辔何知劳。骤来雨淅淅，却不风颾颾。须臾云吐纳，断续青周遭。雁排人字去，天与秋心高。雨疏乃有雪，雪密如翔翱。旌旗万帐洒，枫槲千林韬。江乡八月际，霜未盈兰皋。快从沙碛见，寒士为之豪。
木兰诗十五首·其十一
作者：钱载
朝代：清
体裁：古风

峰秀林益茂，月高涧逾清。出林看团圞，就枕闻琮琤。朝来宜秋帖，奎画传宵情。旭光并峰转，坦然蹋前程。右峰虎踞伏，左峰龙盘行。合沓占大势，回环蕴元精。启予至灵境，岁邀帝歌声。
木兰诗十五首·其十三
作者：钱载
朝代：清
体裁：古风

放鹿圣之仁，哨鹿仁之勇。大哉发元音，天笔何典重。允惟文武德，自中及外钦。四十有九藩，示以怀柔心。诸藩荷燕赏，围口趋骎骎。愿吾圣仁主，秋狝岁必临。
木兰诗十五首·其十二
作者：钱载
朝代：清
体裁：古风

晓行入一弯，仰见秋树冷。半红半青黄，人曰达阴岭。桦树十万株，密密直于针。日光照玻瓈，叶叶晴不阴。枫树或间之，叶红点我襟。越岭盼左右，亦皆枫桦林。山黄地半青，草深霜不任。落叶松如何，根有络纬吟。
木兰诗十五首·其十五
作者：钱载
朝代：清
体裁：古风

矮树亚枝密，如绕梅林中。巅石窍半月，天光透玲珑。下帐昨得雉，上马今闻鸿。撤围届兹辰，鞭马马步同。西出两峰口，万灯中夜红。回思千山云，有梦时来通。
木兰诗十五首·其十四
作者：钱载
朝代：清
体裁：古风

秋林早晚佳，秋山往复好。日行秋色中，矫首感晴昊。大壁削造天，裂纹黄玛瑙。千寻落叶松，分干根及杪。是松与是壁，会见画者少。徘徊飞夕雨，至晓开岩曲。薄霜被黄沙，寒意在马足。
木兰诗十五首·其四
作者：钱载
朝代：清
体裁：古风

塞行所见准，山夹亦树交。谷深坡且展，休骑如居巢。宵清雨点响，毡屋同团茅。还成滴篷听，渔汊芦苇梢。霁色晓未遽，适当停鞭鞘。开沟周住处，烟密连邻庖。
木棉叹
作者：钱载
朝代：清
体裁：古风

我闻木棉花，传自哀牢林邑高昌国，地气江淮本相得。叶似青枫花似葵，花铃倒挂同攀枝。凉秋八月白绵吐，一朵半朵科头垂。科头垂，哭村姥。昨日风，今日雨。上冈湿多草，下冈湿无土。花熟防风更防雨，怕似邻州去年苦。去年崇明上海海波啸，人家屋顶龙鰌掉。旧时冈陇种花处，夜夜阴寒鬼燐照。我家租种横沥黄沙田，海唑风雨愁相煎。花荒官私两无辨，不纺不织何能延。黄婆庙，乌泥泾。天晴献鸡酒，愿乞黄婆灵。我田若可种稻还种麦，更送春风纸钱百。
朱桐乡墓
作者：钱载
朝代：清
体裁：五言律诗

直直征途过，荒荒碧草踪。秋风一抔土，汉日大司农。祠尚传初诏，民犹种小松。谁无沾禄赐，下马岂为恭。
朱编修筠招同人看吕家紫藤花即饮花下为作歌
作者：钱载
朝代：清
体裁：古风

学使脚蹋黄山归，江南眼饱芳菲菲。祗无后土丽姝下，何有给孤狂蔓围。依然剥啄街东扉，藤阴蝴蝶堂前飞。甲申之三丁亥六，锦笺斑管人都非。藤花勿愁今日错，藤花且留明日落。彩翠悬羽千流苏，光明宝珠万璎珞。帽檐尽知香漠漠，帘额已辞寒薄薄。名流跌宕衰态俱，宏奖恢张盛筵托。青天深覆高枝柯，华灯上照新绮罗。喜君径为花底饮，劝我续作花间歌。春昼自长春夜短，先生未老门生多。门生列坐酒行多，漏沈沈兮奈花何。
朱编修筠招同人过给孤寺东吕家看紫藤花归饮其宅限三字赋长歌
作者：钱载
朝代：清
体裁：古风

震雷骤雨昨竟日，晓望不得行䟃𧽼。但滋五谷近畿足，尽飘万萼奔渠渰。所期终想紫垂架，泥满靴袜何以堪。须臾日气破云气，次第巷北投巷南。清清无声古堂一，郁郁有阴老本三。东西双立大于树，卧者蟠屈身生藫。青旻岁现宝璎珞，凡几小劫邻瞿昙。蔓延散走正磅礴，粉坠湿渍犹馦馣。未来频讯市中隐，将去复临石下潭。踌躇乃当把君盏，顾笑觉太今朝憨。明灯已张影还聚，吾徒申诫如醴甘。庄则不亲狎则简，赤以染朱青以蓝。静思帝里人旧植，先数吏部厅曾探。海波寺傍亦彷佛，竹垞屋处馀㲯毵。吕家谓真元代物，大德题字年谁谙。替花烂漫索新句，屏后又坼黄磁坛。
朱老送小黄杨梧桐
作者：钱载
朝代：清
体裁：七言律诗

趁雨移根太有情，因缘触拨剧分明。虽经闰月尝逃厄，也向朝阳实幸生。水北诸家多所致，桥南数本又相迎。种来他日看高矮，好在春风自悴荣。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其一
作者：钱载
朝代：清
体裁：五言律诗

载于伦纪地，至痛不能文。积月衔清泪，经秋对断云。南昌何处是，丁卯此生分。万古章江岸，明明竟隔君。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其七
作者：钱载
朝代：清
体裁：五言律诗

回环忆元祀，合璧在京师。得意看花疾，多端索米饥。胡衕今夜月，涕泪数篇诗。飒飒枯槐响，魂来但不疑。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其三
作者：钱载
朝代：清
体裁：五言律诗

何取科名得，因之病一官。五经成进士，三载罢高安。祗与遗民爱，将为后世观。嗟余犹应举，灯火读书残。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其九
作者：钱载
朝代：清
体裁：五言律诗

梦不章江到，秋才客邸逢。心悬穷宦况，目怵病僧容。段段枫檐话，频频藓院踪。归欤吾劝子，亦谓肯相从。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其二
作者：钱载
朝代：清
体裁：五言律诗

尚有平生意，今成未尽言。轮回宁再友，梦见已真魂。暑路棺新返，贫妻冢旧存。无儿惟寡妾，僦屋哭空村。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其五
作者：钱载
朝代：清
体裁：五言律诗

移居水竹居，苦忆种梅初。夜火孺人议，春阴佳客醵。冠须峨道德，帚欲敝樵渔。早付冰花觉，凄凉一梦疏。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其八
作者：钱载
朝代：清
体裁：五言律诗

生别非死别，讵君长别乡。二观斋夜月，辛酉岁秋霜。宛转之官亟，参差入幕详。却因思所去，益叹仲卿良。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其六
作者：钱载
朝代：清
体裁：五言律诗

僚婿为媒氏，周旋得举觞。礼嘉缁五两，冬孟日三商。自昔开心许，于今偻指伤。岂论成宅相，身事半苍茫。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其十
作者：钱载
朝代：清
体裁：五言律诗

君留我入京，苦语寄深情。此夜函重发，孤灯泪尽倾。谁令归计缓，孰使旅愁盈。掌教鹅湖乍，行藏毕一生。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其十一
作者：钱载
朝代：清
体裁：五言律诗

闻道还灵榇，桐乡水庙栖。白衣来客吊，红血有鹃啼。宅在人从典，碑虚我欲题。昨朝方会葬，独限纸钱携。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其十三
作者：钱载
朝代：清
体裁：五言律诗

悲君李氏子，襁褓育于朱。冒姓情终黯，归宗路亦芜。为言三党近，能恤一姬无。只此亡人系，休令绝爨苏。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其十二
作者：钱载
朝代：清
体裁：五言律诗

长年应早逝，常日每相要。各以束刍致，都将歌薤招。天荒新垄雪，夜黑远林鸮。归去吾盂饭，清明必岁浇。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其十五
作者：钱载
朝代：清
体裁：五言律诗

明经暨舍人，复有秀才贫。最数同盟好，俱为异姓亲。天涯迟会合，地下永沈沦。不识他年泪，谁饶后死因。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其十四
作者：钱载
朝代：清
体裁：五言律诗

数茎髭太短，一笑语多谐。园后船常缆，湖中簖早排。诗皆号南郭，酒即睡东斋。此乐今生过，当时岂不怀。
朱衣明府沛然殁于江西四月七日灵榇归里五月二十日载之闻耗六月晦日久而不能哭之以诗今闻将以十二月八日葬于桐乡某原赋寄挽词十五首·其四
作者：钱载
朝代：清
体裁：五言律诗

乙巳秋相见，楼窗桂正花。符飞灯焰转，乩叩月轮斜。借道诗兼笔，增勋酒更茶。贱贫磨少壮，悔不学仙家。
朱西村八十一岁所画月林卷有许云村相卿徐丰崖泰陈勾溪鉴董碧里谷先太常公题句装而诗之
作者：钱载
朝代：清
体裁：古风

西村朱先生，社会小瀛洲。七十有八岁，十老相唱酬。子孙至今西村居，屋分旧港篱环墟。家家耕桑多老寿，令人对此长欷歔。此卷成时早成社，诸耆英齿皆其下。云村碧里太常诸贤犹是社外人，将三百年那不焚香再拜吟且把。
杂忆旧踪拾旧时残句以缀就张叔夏词自序云渺渺兮予怀也录存六首·其一
作者：钱载
朝代：清
体裁：七言绝句

城南南岸有朱庄，记得花开近夕阳。舴艋寻春来钓渚，鸬鹚惊客避鱼梁。
杂忆旧踪拾旧时残句以缀就张叔夏词自序云渺渺兮予怀也录存六首·其三
作者：钱载
朝代：清
体裁：七言绝句

溪馆秋凉小笔矜，少年何苦太崚嶒。据梧高阁心双鸟，洗研清潭面一僧。
杂忆旧踪拾旧时残句以缀就张叔夏词自序云渺渺兮予怀也录存六首·其二
作者：钱载
朝代：清
体裁：七言绝句

罗城浜口竹烟浓，最忆年时断客踪。吾爱吾庐难语汝，卿行卿法却愁侬。
杂忆旧踪拾旧时残句以缀就张叔夏词自序云渺渺兮予怀也录存六首·其五
作者：钱载
朝代：清
体裁：七言绝句

高处琴书著我閒，织帘祠对藓花斑。晚来风湿朝来雨，一派溪寒一带山。
杂忆旧踪拾旧时残句以缀就张叔夏词自序云渺渺兮予怀也录存六首·其六
作者：钱载
朝代：清
体裁：七言绝句

春事番番过盛年，段家桥去忆题笺。帘栊燕子归来雨，台榭梅花落后烟。
杂忆旧踪拾旧时残句以缀就张叔夏词自序云渺渺兮予怀也录存六首·其四
作者：钱载
朝代：清
体裁：七言绝句

秋堂最忆旧山凭，五夜沈沈百感胜。卧我白云凋黑鬓，雠他青史跋红灯。
李海务待闸邹给谏梦皋归舟至奉简
作者：钱载
朝代：清
体裁：五言律诗

司业好儿郎，黄门合返乡。饯余才隔月，请假忽连樯。津吏开三板，秋鸿去一行。东林如可访，短杖卓苔苍。
杏花
作者：钱载
朝代：清
体裁：七言绝句

杏花村落不胜情，二月风光出赵城。杨柳插檐人上冢，江南明日作清明。
村居
作者：钱载
朝代：清
体裁：七言律诗

村居谁谓闭门高，夜雨凭添水半篙。杨柳初丝亚文杏，木兰如玉照樱桃。王官谷小杯同注，华子冈深犬夜嗥。短杖一枝扶便出，西阡北陌又东皋。
村杏
作者：钱载
朝代：清
体裁：五言绝句

村杏如寒女，青溪立晓风。不知城市里，半损绮罗丛。
村花
作者：钱载
朝代：清
体裁：七言绝句

村村官柳着烟新，树树村花夹路春。半日中条山色里，白头骑马是游人。
杜陵
作者：钱载
朝代：清
体裁：古风

帝在民间时，好作鄠杜游。元年杜东原，治陵良有由。正方六十亩，据原原四周。守陵多贵族，陪葬数十邱。东园王皇后，同陵近东陬。许后实先崩，小陵杜南头。是曰少陵原，相隔中青畴。杜陵既万岁，少陵亦千秋。麦苗绕原缛，花树映麦稠。村低午鸡静，镇小炊烟浮。遂令唐杜甫，陵后家居幽。野老称杜陵，少陵号长留。
来鹤堂诗为傅鸿胪为詝赋
作者：钱载
朝代：清
体裁：七言律诗

元冬修夜起将朝，藻质清音下远飙。灯火光纷犹似舞，轩墀地迥不烦招。在阴易既观其象，于野诗应乐且谣。接翼鸾凰深被遇，回思江海本凌霄。
杨太尉墓
作者：钱载
朝代：清
体裁：五言律诗

改葬潼亭近，来翔大鸟悲。里中夫子教，朝右孝安时。直仅传三疏，清犹见四知。荒烟今七冢，定失祔孙碑。
杨忠悯公壶卢歌
作者：钱载
朝代：清
体裁：古风

戚戚苍生四海中，曲台礼意谁则通。慨慷诗就业未就，掷一壶卢空复空。西市扬沙十月晦，其处吾曾一杯酹。虎坊惨淡市东边，一物传来公若在。短颈大腹滑稽徒，圆圆外泽内不粗。虽非青田注水核，求酒可替提玉壶。是时公方官南都，静修九饮歌且娱。岂其金钟梦舜后，剩此曲沃笙材乎。振犀以嬉手既刳，刻诗挂壁秋风孤。苍生苍生公语尔，诚如此者笑乐无。惟苗有莠城有虎，大小丞相醉屡舞。瓠甘匏苦寸心丹，天吝机关太平取。草团瓢里学不虚，画之依样终弗如。菊花酿多痛饮读，匣床书更福堂书。
杨柳津
作者：钱载
朝代：清
体裁：五言律诗

山翠积南康，秋更出建昌。沙平随烛影，水动见星光。败艇便于习，生衣健在凉。鹭鸶何处宿，我欲种垂杨。
松石轩图
作者：钱载
朝代：清
体裁：古风

杭州东郭平安里，元代褚君筑轩此。庄居旧结西湖邻，兵后来迁方外亲。轩罗几松覆几石，松石间惟苔藓碧。江岸峰峰映到篱，叔明写卷高才尺。图今易去诸跋存，跋真图赝思难谖。题篇释子十居五，尘壒超然此轩主。括苍有客苕溪游，往访竹所揖且求。遂铭其轩十九字，吉人之吉幽人幽。语溪张舆我同郡，诗好书还承旨近。秋阴开阖独当窗，直为松石怀家江。
松花蕈
作者：钱载
朝代：清
体裁：五言律诗

茅草千山薙，松花万树吹。浓霏晴粉落，鲜挺腐英滋。雨露元相发，根荄各自知。盈筐犹带湿，入馔已餐芝。
板桥
作者：钱载
朝代：清
体裁：五言律诗

秋狝迎旋跸，寒鸦望列村。太行遮远塞，斜照隐高原。烛炯茅檐短，羹香土锉昏。蚤应趋道左，无寐戒行轩。
枕上得雪
作者：钱载
朝代：清
体裁：五言律诗

孟冬旬未及，一白瑞先占。屋小寒侵被，庭空晓逼帘。吾人诸福系，来岁大田瞻。况自王畿始，仍听霢霂兼。
林坎镇
作者：钱载
朝代：清
体裁：五言律诗

沃野行初尽，高坡已夕曛。疏疏村拥竹，澹澹岭收云。白马关名旧，金山郡地分。桃花溪里岸，实有凤雏坟。
枣市行
作者：钱载
朝代：清
体裁：古风

东人种枣四月花，暑路碧实檐杈枒。雾笼露沁忽霜点，一夜肤赤如鲜霞。撼腰扑顶雨狂坠，雀卵蛇珠堆满地。风吹日㬠不爱怜，暮扫朝摊随妇稚。乾收土炕下柴火，绉映芦帘发香气。蒸馀则黑否则红，羊矢牛头尽甘味。盈车推送卖枣行，枣客毡帽驼褐裳。会通河边午成市，论秤称亦论斗量。漕船南返例携载，半若官米收官仓。客船磊落买何向，我船计日经淮扬。税钱关吏输应足，但乞枣林秋必熟。东人之果东人禾，柿栗梨桃况围屋。
查太守礼招同曹参议秀先杨中允述曾申光禄甫饶编修学曙许农部道基蒋编修士铨吴吉士省钦汪舍人孟鋗赵舍人文哲接叶亭看丁香花分韵得落字
作者：钱载
朝代：清
体裁：古风

弥旬不见君出郭，远宦归乡寒食作。繇来上冢拜青山，草露松烟却关乐。绣陌生埃鞭马转，丁香启院繁花著。冷过二月春趱催，枉掷千林好跗萼。绿痕乱染成堆石，斜景低笼欲乳鹊。酒困连朝君不知，亭前遂以群公约。碎玉圆玑翻叶嫩，紫云白雪擎条弱。荒荒粤峤一树无，冉冉燕台十年各。麝气霏微半沾惹，风心骀宕多真错。未能容易共阑干，只合留人看到落。谁更郊园杂芳赏，吾将墨绘馀情托。剪灯直得一懵腾，明日街头卖红药。
查太守礼澹安居看芍药分韵
作者：钱载
朝代：清
体裁：七言律诗

西山城上洗芙蓉，春在君家宿霭浓。况是清尊纷语笑，便非白发数过从。龙兴寺定传新本，茧栗梢休竞冶容。恼杀閒情天不管，绿槐阴里自疏慵。
查太守礼见贻其粤西石刻拓本诗以酬之
作者：钱载
朝代：清
体裁：古风

七星岩访栖霞寺，岩上诗劖见君字。我归却喜拓寄来，久黏斋壁频扫埃。岂知今宵一束送，又十数种皆琼瑰。丽江龙神福斯土，作庙祷龙若风雨。吾民袯襫士笙簧，乃立书院于江旁。鲁论富教国二柄，守克端本方称良。君爱黄诗宝黄迹，宦游适届黄所谪。龙溪祠成索我题，万里笺传楚南驿。三碑今在风义深，况乎常惬探幽心。行行横云更前句，渺渺受江亭上吟。古甑泉头墨翻沈，清音洞口寒生㾕。岚光葩翠太淋漓，遍拂苔花恣题品。只今太守归以忧，十年志趣留蛮陬。愿君起得山水郡，刻石寄我长偕游，人生莫负佳春秋。
查秀才岐昌行笈二咏 其一 伽南香笔格
作者：钱载
朝代：清
体裁：古风

非椿非榉柳，海外数峰假。静流曲几芬，佛性参般若。研屏乌石倚，肯出研山下。
查秀才岐昌行笈二咏 其二 湘竹秘阁
作者：钱载
朝代：清
体裁：古风

片割君山秋，郗家样新得。最便玉臂高，趁放簪花力。只休写楚词，恐误泪纹拭。
柳下惠墓
作者：钱载
朝代：清
体裁：五言律诗

西瞻寒野垄，僵立兖州碑。圣自先尼父，风还踵伯夷。道存去邦谢，欲尽坐怀知。故社如新庙，应题鲁士师。
柳前雨
作者：钱载
朝代：清
体裁：古风

残月茅檐如有情，路乾促我随人行。岚霏初围雨点骤，月不随人隐云后。征衣淋漉寒于秋，亟语我马树下休。山家门关人正宿，尔时只可投佛屋。道人持灯出云云，定里马嘶林外闻。一瓯供客茶甘苦，世味须臾违数武。天明指示木槿花，高枝压雪松阴斜。我本不知道人处，道人送我我仍去。南来者谁告仆夫，雨外一里雨却无。日光青红动山隰，丰沛迢迢马蹄入。我今作诗记柳前，人生行止宁非天。
柳林闸南村舍
作者：钱载
朝代：清
体裁：五言律诗

宛似游江国，多应种汶田。柝还答邾境，薪漫入齐篇。乱石倪高士，疏林赵大年。牛栏鸡栅外，风影日光偏。
柴关岭
作者：钱载
朝代：清
体裁：古风

绿树两峰间，四十里不断。寒犹立夏后，气不侵晨散。历高渐渐危，转曲层层缓。千树涧谷深，万树冈峦满。并为大岭阴，日照势无煖。昔云虎之薮，中或熊所馆。孤亭连理枝，小歇极情款。柴关以树胜，霜候他山罕。丹黄枫槲交，再过肯成懒。踰岭戍旗翻，一松翠无伴。岭后八里长，岭前七里短。
柴门
作者：钱载
朝代：清
体裁：五言绝句

荫下立茆茨，有扉不设键。棱棱松树枝，聊用防鸡犬。
栖贤寺观舍利十二粒
作者：钱载
朝代：清
体裁：五言律诗

秋翠深于此，岩松涧竹偏。芙蓉高自出，云雾晚齐搴。偶到三门步，徒留一饭缘。不须观所宝，寂寞向名贤。
校王五丁辛老屋集钞本寄还其令子摄知县事复于鄢陵
作者：钱载
朝代：清
体裁：七言律诗

法源为位卅年将，衰绖秋原痛所藏。后世相知定谁某，古来不朽岂文章。之官有子骈缄恳，同社惟余既髦强。蝴蝶芙蓉何处是，三生石上月全荒。
桐城
作者：钱载
朝代：清
体裁：五言律诗

古墓千秋爱，荒祠一疏忠。山川灵自聚，俯仰道应同。画亦怜居士，禅犹忆曼公。清流与丛灌，逦迤郭西东。
桐庐二首·其一
作者：钱载
朝代：清
体裁：五言律诗

范公曾宦迹，越俗此烟浔。翠借峦为郭，喧忘市在林。竹楼携客迥，研石读书深。若问神仙宅，桐花午正阴。
桐庐二首·其二
作者：钱载
朝代：清
体裁：五言律诗

雨晴江淡荡，鸡犬夜清佳。月出下航渡，灯明丁字街。春才足私焙，暑不到官斋。一舍鲈鱼美，狂奴故可怀。
桐庐感旧为龙岩李先生
作者：钱载
朝代：清
体裁：古风

泷中风水声，就枕不能寐。榜人误晓月，挂席已争利。微微远火主，切切繁霜坠。桐君祠下江，十载故人至。别馆柳榆阴，回崖弦诵地。生刍唁私艰，绖带见清吏。南闽两暑归，西浙一行寄。复膺蜀川补，远叱云栈骑。开心歃贪泉，映睫终下位。栖悽素旐飞，寂寂元堂閟。长赊哭诸寝，再得经所治。人民聚秋烟，树木郁冬翠。森岭迎独客，暗潮滴双泪。已矣平生言，能无感憔悴。
桐江
作者：钱载
朝代：清
体裁：五言律诗

富春山下梦，钱塘江上潮。竹枝将曲怨，枫叶似花飘。片帆轻又重，初寒暮复朝。桐君旧相见，鬓丝殊未凋。
桑先生挽词四首·其一
作者：钱载
朝代：清
体裁：五言律诗

君子既多寿，曰终胡独悲。遥循空位义，已到失声时。荐几一瓯茗，趋楹双鬓丝。直从亲殁后，今乃更无师。
桑先生挽词四首·其三
作者：钱载
朝代：清
体裁：五言律诗

邃学光劳子，高歌畅景翁。是皆由早岁，而益见纯衷。语可随材别，行难与俗同。廿年为院长，一发有宗风。
桑先生挽词四首·其二
作者：钱载
朝代：清
体裁：五言律诗

赐第遭先帝，登朝得几年。林居躬养母，友教世瞻贤。五岳筠真遍，丁秋箧必传。书来甫旬浃，犹奉手题编。
桑先生挽词四首·其四
作者：钱载
朝代：清
体裁：五言律诗

丁未深秋谒，朱园彻夜论。回思檐际月，屡照水边村。拜墓身应健，呼天眼未昏。诸郎虽早世，遗泽在诸孙。
桕子歌
作者：钱载
朝代：清
体裁：古风

红树树，江漪漪。寒风厉，实累累。采而治之宵有煇。越之葛，吴之桑。桕之光，于庙堂。郊坛升兮大飨张，龙虎镫兮寿而康。贵人谁家少明月，明月落兮兰膏发，绮筵珠翠光流发。书生不得瓮牖空，萤火不及绩妇功，菜油燄兮家家同。
桕林
作者：钱载
朝代：清
体裁：五言律诗

渔浦潭西树，富春郭外舟。相看叶如染，却得子兼收。低映碧山艳，浓当斜照秋。客心向鸦点，亦欲择淹留。
桥亭避雨
作者：钱载
朝代：清
体裁：古风

山云半阴晴，我亦随所适。已诩林宗巾，正须子瞻屐。亭边花点红，桥外水流白。回首老禅栖，松萝气如积。
桥山篇
作者：钱载
朝代：清
体裁：古风

皇古君相皆神人，神人之道无不有。但施神力葬神山，只在人寰元不朽。子午岭北西山连，亘千馀里延庆间。华盖峰东下乃峡，峡石如桥左右穿。桥南起山名所自，山体如岳纯无顽。群山双分左右肩，四周平顶圜如环。重山内向石叠趾，正对玉案横苍湾。桥山三面湾缘延，重山三面湾盘旋。沮水右肩落于湾，山南钩曲东弓弯。岂知早入峡桥出，左抱逆会东来湍。左肩落水再东抱，合流入洛回长川。桥山无石翠阜巅，阜前广衍平如原。元宫中央土冢起，南偏土台百尺攀。山上叠山山翠柏，更前土台稍东偏。西坳置县若守冢，城在山内湾犹宽。风昌宇朗数百里，灵栖宅宁半万年。帝继羲农三圣作，化阐阴阳万生先。宫室衣裳器用备，中子书契伶伦宣。师兵荣卫厥赫赫，得姓十四今绵绵。神道设教圣所以，圣所不语神无传。帝生十二始在位，百年而崩葬桥山。且战且仙纷世俗，铸鼎铸镜难更仆。有之于神复何奇，无之于圣非不足。老君汝祖尊太上，元女道家托符箓。帝生坊州近乡里，相度群臣实藏此。皇古神人皆圣人，自古圣人无不死。群山环拱此神山，一水循环此神水。衣冠之葬谁谓然，汉皇临祭方求仙。东封西祀仙必得，自尔不死当升天。区中灵域缅无二，稽首敬赋桥山篇。
梁吉士同书秋曹敦书招同诸友饮紫藤花下并属图之因题四首·其一
作者：钱载
朝代：清
体裁：七言绝句

藤身老阅几秋霜，花下今开相国堂。好是浓春归养后，紫霄雨露接诸郎。
梁吉士同书秋曹敦书招同诸友饮紫藤花下并属图之因题四首·其三
作者：钱载
朝代：清
体裁：七言绝句

晚来花重晓来枝，今日人看昨日诗。此意老藤须不会，可能笺乞绾芳时。
梁吉士同书秋曹敦书招同诸友饮紫藤花下并属图之因题四首·其二
作者：钱载
朝代：清
体裁：七言绝句

君家兄弟最难才，坐我花间劝百杯。舞态已翻雕玉佩，歌头合换紫云回。
梁吉士同书秋曹敦书招同诸友饮紫藤花下并属图之因题四首·其四
作者：钱载
朝代：清
体裁：七言绝句

红云争赏梵王家，瑶席还来恋紫霞。岁岁不妨传作例，海棠画后画藤花。
梅心驿南山行二首·其一
作者：钱载
朝代：清
体裁：七言绝句

好山洒淡绿高低，横幅将军茗色齐。恰似旧游春雨后，钵盂潭近玉岑西。
梅心驿南山行二首·其二
作者：钱载
朝代：清
体裁：七言绝句

坞里秋田䆉稏平，田分涧水逐人行。一行白鹭乾于雪，落向松梢正晚晴。
梅溪庵
作者：钱载
朝代：清
体裁：五言绝句

初地树连理，忆观第二枝。人先雨脚入，庭下倏成池。
梦陈明经向中
作者：钱载
朝代：清
体裁：古风

风吹黯黯灯，人在沈沈屋。见君自外来，不语感予独。屋无书与史，又无僮与仆。一几向东南，坐君炯双目。既坐忽而起，予亦不留宿。如何面无泪，乃是相对哭。
梵天寺
作者：钱载
朝代：清
体裁：古风

旧井窥灵鳗，水衣压墙湿。犬声出青萝，忆得坡仙什。玉削复花雕，依然涌高级。今朝侣兰隅，不谓看山及。江光门外霁，但坐底须入。傥复观雨来，乘潮便蓑笠。
梵隆十六罗汉渡水图
作者：钱载
朝代：清
体裁：古风

东岸地尽指西岸，西岸登者却东瞻。中间厉深亦揭浅，脚跟牢者波纹湉。招者倚者打包者，杖者扶者笑言且。从者挈担续续行，风声夹杂泠泠泻。已渡者无喜，未渡者无嗔。皆得渡者见至人，是为十六之应真。画者吴兴菁山僧，卢楞伽欤贯休伦。却忆前时逢六尊，却忆前时礼圣因。
检先孺人遗箧得载己亥康熙五十八年雪夜诗
作者：钱载
朝代：清

识字识忠孝，疗贫难复难。儿时余橐叶，泪落忍重看。
检先孺人遗箧得载己亥康熙五十八年雪夜诗
作者：钱载
朝代：清
体裁：五言绝句

识字识忠孝，瘳贫难复难。儿时馀蠹叶，泪落忍重看。
检得甲申旧藁忆赵永年画卷用韵成二绝句·其一
作者：钱载
朝代：清
体裁：七言绝句

不惟尺幅漫空写，如此长篇散绮临。段段春山落春水，奈何花气与情深。
检得甲申旧藁忆赵永年画卷用韵成二绝句·其二
作者：钱载
朝代：清
体裁：七言绝句

方筇健可遍千峰，春事稀疏掩阁重。却笑卷还无藉在，几回残梦出图中。
楚山歌
作者：钱载
朝代：清
体裁：古风

娟娟如静女，粲齿拖修裳。缈缈如晓云，曳风含碧光。峭之以廪秋，湿之以清湘。峰峰如画浓且淡，沓沓如涛低复昂。衡山县城十里外，依田回策澄初阳。爱而远见舍不忍，莫可名状难翱翔。萱洲前逦迤，望岳如阖阊。峨冠披赤佩，张乐迎轩皇。吾踪莽渺心矜庄，九渡倏过千青苍。梅田就坦憩无梦，滉瀁身如明月旁。
楚树
作者：钱载
朝代：清
体裁：五言律诗

短山江乍北，疏树汉方东。澹缀如花叶，微含似雨风。祗因经岁老，未使一宵空。马上吟将就，村来路又通。
楚稻
作者：钱载
朝代：清
体裁：五言律诗

楚稻香弥野，楚山碧映空。既怜山不断，尤爱稻常丰。杨柳影边水，鹭鸶飞处风。清歌方未起，又见出渔翁。
榆次
作者：钱载
朝代：清
体裁：七言律诗

罕山天外碧云横，汾水东来一曲清。使者风光持御仗，县人鼓吹拥春城。藩篱襦裤犹传李，蓍蔡权衡况有兄。难得殿中丞作宰，小亭如听凤凰声。
槐花
作者：钱载
朝代：清
体裁：七言律诗

刺眼伤心树奈何，高天落日为公歌。槐花岁更官街植，举子身曾驿马驮。骤雨征衣零萼糁，新凉旅馆碎阴罗。素冠况对离家乍，红蜡偏闻苦语多。
横塘曲二首·其一
作者：钱载
朝代：清
体裁：五言绝句

吹瘦门前树，秋莺坐梦中。横塘雨犹可，不愿横塘风。
横塘曲二首·其二
作者：钱载
朝代：清
体裁：五言绝句

心寒捣衣石，不得杵声起。妾面湖中花，可怜照秋水。
橘林
作者：钱载
朝代：清
体裁：五言律诗

嘉实三衢种，秋江百里阴。倚梯人正采，压岸雨初淋。香落篷船细，寒遮碓屋深。谁言千户等，不觉暮愁侵。
檀栾草堂海棠花前赋
作者：钱载
朝代：清
体裁：七言律诗

张幔作亭铺广席，向花把酒会群仙。风低栏角繁阴动，日暖檐头嫩蕊鲜。不醉不歌非我事，相思相见又今年。深杯且莫轻浇与，自笑无端老欠颠。
檀栾草堂海棠花歌
作者：钱载
朝代：清
体裁：古风

年年看花花不老，主人诗好花亦好。花总新年胜旧年，客如春暮非春早。—杯先起花根浇，花根酒即通花梢。座中白发不我独，相怜相惜花枝交。塞空春气雨宵下，压屋春阴露朝洒。蓟北常逢劝醉辰，江南岂有思归者。高枝丛摇蓓蕾殷，低枝艳拂莓苔斑。草堂三间半花影，横枝已过堂中间。阑干迥立遮无幔，花非能言吾欲唤。倩谁画出碧鸡坊，与子吟成红锦段。萧萧寥寥风起耶，东家蝴蝶飞西家。美人美人日之夕，芳草芳草天之涯。马蹄香上催难歇，我亦何心辄拗花。
次北峡关观文端公所留秋日行作墨迹轴感赋
作者：钱载
朝代：清
体裁：七言律诗

舒城晓别向桐城，逦迤青山入曲行。人被主恩如问旧，地留公迹孰尸盟。羊昙只解生存处，杜甫犹关寂莫名。天路迢迢须整辔，白头小子白峥嵘。
次留坝遇沈太守清任
作者：钱载
朝代：清
体裁：五言律诗

褒谷停骖晚，涛笺出袖新。论兵诸险剧，挈子一官贫。京洛尊前夜，湖山梦里春。还朝定相待，有几白头人。
次韵冯大司寇喜雪见简
作者：钱载
朝代：清
体裁：七言律诗

梅花如见莫相嗤，亭角禁寒两袖披。乍别江南无好梦，忽传城北有新诗。轻蹄下直脩衢静，矮幅生春冻墨欹。四忆斋前风洒急，明灯殊怅不同之。
次韵冯少司农旧养盆梅初花
作者：钱载
朝代：清
体裁：七言律诗

不记唐花隔岁因，未枯今是适然身。也蒙水泽多加意，才及阳和自见真。林外分明入窗月，座间老大出山人。石台风峭凌晨供，博得谁来句更新。
次韵冯少司农春雪
作者：钱载
朝代：清
体裁：七言律诗

天知春闰尚多雪，人伴老梅方好颜。麦陇况催民气乐，草堂翻肯酒尊悭。东风邻巷白犹白，南淀水云斑复斑。赢得凤城传句入，玉花不谓此翁寒。
次韵冯相国行香山下望卧佛寺一带
作者：钱载
朝代：清
体裁：七言律诗

深园小病自春长，每日前湖见柳黄。如佛卧来愁世味，奈公诗好报山香。寺头树又几年大，谷口苔还三月苍。款段马今寻旧去，樱桃沟处坐斜阳。
次韵奉答冯相国十一月晦日雪保定见怀
作者：钱载
朝代：清
体裁：五言律诗

暂镇三持节，新吟六出花。金台梅信未，白发墨行斜。城静如闻屐，堂深已放衙。座中应有士，知不仅刘叉。
次韵奉酬少司寇公垂寄
作者：钱载
朝代：清
体裁：七言律诗

海石家风澹泊真，年来京国听公频。文章要使关经术，姓氏曾将达圣人。天上壬申花底宴，江头甲子梦中身。尚烦数与诸宗从，旧德虽长剧苦辛。
次韵寄答德州沈倅天基去年留别之作二首·其一
作者：钱载
朝代：清
体裁：七言绝句

万里归来有鬓华，三秋京国对霜葩。不辞渤海还为吏，也胜牂牁更挈家。
次韵寄答德州沈倅天基去年留别之作二首·其二
作者：钱载
朝代：清
体裁：七言绝句

小桥深巷昔相过，辛苦虫皆食蓼何。容易尊前成破涕，江园旧雨已无多。
次韵田少宰懋秋日过蒋宫保后圃之作
作者：钱载
朝代：清
体裁：七言律诗

海子西边石径回，主方散直客先来。红亭匼匝罗秋卉，翠墨淋漓扫壁苔。盏酝未须千日醉，堤杨应是十年栽。虚襟共砥清时业，说向沙鸥更不猜。
次韵裘少詹日修咏走马灯
作者：钱载
朝代：清
体裁：七言律诗

艳艳花光队队春，夜遥谁道不如真。火攻策亦狂无那，儿戏军还捷有神。烈士谩伤千里暮，少年元傍五陵尘。此中但得分明在，帘箔风寒任记巡。
次韵诸编修锦咏绣缨花
作者：钱载
朝代：清
体裁：七言律诗

百花成朵压纤枯，斗大开时径藓铺。晼晚留春更留月，玲珑如玉也如珠。红蔷院冷轻阴阁，乳燕帘深午睡苏。直是团圞情不浅，绣缨奚取赵昌图。
次韵金詹事入府丁祭毕与诸公饮福之作
作者：钱载
朝代：清
体裁：七言律诗

儒臣礼意两衙存，释褐端由太学门。幸以宫僚合坊局，减于牛俎供羔豚。俸钱率出非年例，祭肉叨陪是主恩。老状元今老詹事，凭将旧话后来论。
欲归郡城
作者：钱载
朝代：清
体裁：七言律诗

野外谁云所得希，空钩并弗向苔矶。春难不老花俱落，柳亦何堪絮自飞。男妇忙应蚕月始，游闲我盍郡城归。多烦邻老来相款，且住荒村换裌衣。
款村老酌
作者：钱载
朝代：清
体裁：七言律诗

蹒跚欲去罢携筇，剥啄能来满笑容。海靖游氛翁定晓，人多喜气盏须浓。梅花自伴微醺暖，白发何辞久坐慵。祗向太平寻乐事，诸馀琐屑不关侬。
武功
作者：钱载
朝代：清
体裁：五言律诗

周室有邰女，姜嫄复太姜。雍原若山固，漆水自流长。唐氏兴还此，苏家盛孰方。平林与隘巷，西浒至岐阳。
武昌
作者：钱载
朝代：清
体裁：七言律诗

望望岷峨势陡回，东流水乍入江来。出城楼阁连山起，对岸人家两郡开。文物于今镇清气，甲兵几代废雄才。海门直下秋风急，夏口高危浊浪豗。
武连驿午睡
作者：钱载
朝代：清
体裁：五言律诗

燕垒万山围，山邮自裌衣。路长行处倦，昼寝觉来非。天外巴江字，林间杜宇归。赤阑干一曲，垂柳不阴稀。
毕原篇
作者：钱载
朝代：清
体裁：古风

毕原西可三百里，南泾北渭两水夹。东注临潼口始交，九嵏麓趋原广狭。王季都之封毕公，文王葬毕西于丰。上祭于毕太子发，成王元年武王之葬同。原今咸阳县北中，维原高平灵气充，文明之象巍元宫。文王前，武王后。康王左，成王右。四陵密迩十里间，原无一石土隆阜。文陵左可二百馀步乃葬周太师，留为太师死葬兹。又左周公冢稍大，必葬成周公心不敢成王离。王亦让公葬于毕，以从文王小子不敢臣公敬且悲。伯禽墓亦后公墓，如文武陵协孝慈。公墓模木已无枝，公墓如文生草蓍。文陵顶平极方大，武陵顶起圆其外。成康陵衡坦适均，背泾面渭春阳蔼。呜呼，桥山天造神力乘，毕原地脉天心凭。原之东下汉长陵，原之馀气犹烝腾。维九嵏，来崆峒。泾出崆峒，渭出鸟鼠，两水夹原以趋东，毕原万古天穹窿。
毗陵晓望
作者：钱载
朝代：清
体裁：五言律诗

戚墅平平岸，横林远远村。水清秋更碧，烟澹晓无痕。鱼菜将船卖，鸡豚并舍蕃。九龙山不老，窈窕丽初暾。
水乡二首·其一
作者：钱载
朝代：清
体裁：五言排律

地势能洲渚，人情在雨烟。板扉茅屋隐，菰叶蓼丝缠。似猎争收网，非渔亦弄船。稻粱应侣雁，虾蟹不论钱。匕箸香兼滑，波涛味耐鲜。一杯随翰酒，二顷胜苏田。济北今常接，江南幼最便。平安如见竹，淹泊为翛然。
水乡二首·其二
作者：钱载
朝代：清
体裁：五言排律

渺想二三月，弥生芦荻芽。船头遮雨点，镜里出桃花。村冷初飘燕，桥低已浸沙。柳榆围段段，螺蚬捉家家。此乐知何极，吾生信有涯。身将鸥扑鹿，梦逐橹伊哑。曲直元殊钓，公私总一蛙。秋风吹瑟飒，不误路频叉。
水头庄
作者：钱载
朝代：清
体裁：古风

清流与高阜，深抱谁家坟。周以万垂杨，绿阴车辙分。野人耕地处，问答依斜曛。坏桥石欹仄，左右泉沄沄。平出十数眼，汇浸葭芦纷。东南自兹去，食用连村殷。漱齿复濯巾，落英漂馀芬。更观马跑迹，静少鸡声闻。游人不到此，笑客何慇勤。西山了明灭，半日忘嚣氛。
水庙
作者：钱载
朝代：清
体裁：七言律诗

柳桥桑岸复何因，红色旗竿处处新。穿茧作灯村女献，缚船将草野巫陈。农蚕往岁皆如愿，土地今年倍有神。好及雨风寒食后，都来香火太平人。
水碓
作者：钱载
朝代：清
体裁：五言绝句

车轮转不歇，鸦觜啄不停。廿年尘滚滚，那不鬓都星。
水龙吟·消寒第三会，晴溪学使宅题吴仲圭《竹谱》不全卷
作者：钱载
朝代：清
体裁：词

最怜横卷多姿，梅花可种庵无主。湖州画好，眉山文在，总牵幽趣。绡展梢长，墨披叶澹，分明家数。怅烟啼露压，湘江一曲，如梦断、知何处。犹是萧萧不住。任寒飔、拥来窗户。衔杯自哂，水流花谢，半教尘土。宝剑雌雄，神龙首尾，谁当千古。谩今宵、为尔重开又阖，剩相思句。
永丰乡
作者：钱载
朝代：清
体裁：五言律诗

欲白玉兰蕊，未黄金柳条。永丰乡里舍，九曲港前桥。寂寞何寂寞，逍遥且逍遥。曹王庙相近，可有卖饧箫。
永丰乡九丰堂
作者：钱载
朝代：清
体裁：七言律诗

吾庐寂寂起炊烟，野望骎骎谷雨天。槜李本来为果木，乾隆真是屡丰年。青畴菽麦豳风句，曲港虫鱼尔雅篇。百里无山行见海，一声欸乃橛头船。
永安湖北岸守先墓人献大土地
作者：钱载
朝代：清
体裁：古风

郁老造新屋，越岁祀神尔。我来丙舍脩，雪风岁暮矣。当门宰猪羊，呼儿捉鸡鸭。舂秫酒已篘，灌畦菜方甲。小除前二日，烧纸来铺陈。几筵高及下，像设卑自尊。北极诸天供，弧南一星真。补陀释家佛，武当道家神。近海海入江，海潮称之王。赤兔马壮缪，铁如意文昌。施相公助运，元总管随粮。元坛兮聚财，猛将兮驱蝗。簪花兮太岁，秉笏兮城隍。三层森罗俨，两牖悉数遑。土地末坐陪，牲醴大报穰。爆竹轰雷爆，香炉渫云香。廊阴缚草船，墙隅焚纸钱。纸幡纸旗立，红烛红灯然。五谷金橘杂，双龙粉餈权。我昨郡城携，水仙媵枸橼。雕盘登枸橼，冰盎麾水仙。唱赞长短申，侑歌童叟续。略同鼓儿词，犹是海盐俗。诙谐神其欣，傅会人其欲。拜跪倦频更，妇姑忙督促。辛夷楣蕙櫋，云车兮风马。煜爚青有光，翩翻欻来下。庭喧雪急洒，厨黑瓮煖烝。先生首厌饫，老子旁懵腾。蛰虫蛰竟可，睡蛇睡最能。拥被既夜尽，披裘复晨兴。郁老谢先生，望之去若骋。麻串几佰钱，篾篮卌枚饼。来年祝屡丰，作社劳重整。非赢浑舍喜，且赚比邻请。醉不送神舞，醒为娱客歌。麂山右偃蹇，飏山左巍峨。湖心亘一堤，柳丝蘸千波。清明上冢好，谷雨采茶多。勤俭太平人，我歌奈乐何。
永安湖坐雨
作者：钱载
朝代：清
体裁：七言律诗

湖岸有山难力登，海门矫首阳乌升。白梅花照青松树，狗毛雨生鸡脚冰。薄酒何如千日酿，短筇不及万年藤。悟空寺远钟无响，支伞犹来乞食僧。
永安湖曲二首·其一
作者：钱载
朝代：清
体裁：七言绝句

春初有韭秋末菘，湖光南北村西东。寥寥独犬吠深竹，趁海人归斜日中。
永安湖曲二首·其二
作者：钱载
朝代：清
体裁：七言绝句

海月初高山露微，出林灯火正鸣机。绩麻催得纤腰织，好作新凉白纻衣。
永州
作者：钱载
朝代：清
体裁：七言律诗

永州城西碧玉流，风响潇潇流不休。已爱渡名黄叶渡，仍怜洲号白蘋洲。山延秀霭莫如晓，天展清晖无过秋。好是人民吾祖治，眷焉骑马作佳游。
求甘菊苗复至商隐先生书堂遗址集陶句
作者：钱载
朝代：清
体裁：五言律诗

衣沾不足惜，众草没奇姿。井灶有遗处，山川无改时。羲皇去我久，顾盼莫谁知。鸟弄欢新节，兰枯柳亦衰。
汉中山靖王墓
作者：钱载
朝代：清
体裁：七言律诗

抔土东藩落菜塍，记来元鼎五年薨。陆城亭有他姬出，定武州还故国凭。众呴聚蚊诚窃计，社鼷屋鼠总填膺。使旌万里萧萧发，此去成都谒惠陵。
汉光武帝庙
作者：钱载
朝代：清
体裁：古风

鄗城南，下马苍。屋三楹，庙汉光。许丞碑之丞柏乡。曰征贼，来萧王。石人夜遇膏剑铓。千秋台，迹既荒。复焉土塑环莓墙。呜呼，龙腾于野列宿芒，只今侍陪雨淋日炙英采僵。断二石人庭仆长，颇疑古坟翁仲行。斩蛇大泽祖德昌，帝起事乃遥低昂。炎风吹，鸣白杨。
汉建初铜尺歌
作者：钱载
朝代：清
体裁：古风

城南亭子槐阴凉，拓文乃展汉孝章。亦知此尺在阙里，徒观二七篆一行。建武铜尺周尺同，以校后代皆过长。惜哉荀公此未见，七品犹参微弱强。世祖之孙好儒术，四年虎观下太常。建初年去建武近，中兴以来民不忘。隋书虽胪十五等，此尺早出非难量。建武尺凭建初證，周礼尺制应加详。其时铁官属郡县，县官铸器铜丹阳。况于玉律度为尺，文学得自零陵疆。林庐庐夷土俗别，大陵有铁扇炽扬。虑虒岂由俗间铸，何以至宝传兹方。荀公不如我生晚，可正古尺神彷徨。同观更辨字体好，今日之乐乐未央。
汉敦煌太守裴岑祠刻石拓本
作者：钱载
朝代：清
体裁：古风

汉抚西域捍北虏，敦煌最要据两关。虏之寇钞若呼衍，展转蒲类秦海间。阳嘉四年侵后部，掩击不利于勒山。朝威稍损甫踰岁，岂识裴守全师还。绝漠且令心胆破，防秋何愧甲胄擐。我思范书撰西域，安帝末采长史班。阳嘉而后班未记，此事可补初非删。方今圣德廓无外，八屯万落耕桑閒。巴里坤南三里近，完好石墨来斑斓。姜行本碑邈未见，凉窗独对斜晖殷。
汊河二首·其一
作者：钱载
朝代：清
体裁：五言律诗

日正寒威却，车遥古道胜。艾山微有树，蒙水薄无冰。乱石驱方进，危梁度尚凭。各怀饥渴思，马与主人应。
汊河二首·其二
作者：钱载
朝代：清
体裁：五言律诗

残月浑残雪，奔车竟覆车。天寒俄至此，世险岂难如。涕泪三齐外，衣裳万里馀。恐惊泉下寐，见雁不题书。
汎舟
作者：钱载
朝代：清
体裁：七言律诗

南九船通北九摇，北圩先跨八条桥。村村瓦屋花才放，曲曲柴门涨漫消。舜蹠支离齐国蚓，助忘荒忽宋人苗。欲晴不雨鸠无语，唱与东君一笑嘲。
汎舟至庆丰闸
作者：钱载
朝代：清
体裁：七言律诗

自住京华未汎舟，吴侬聊习水乡游。闸边刻记曾燕石，山下疏源尚白浮。坐对岸芦花欲雪，行寻园菊蕊方秋。借人亭子倾吾榼，祗觉风林不可留。
江上女子周禧天女散花图
作者：钱载
朝代：清
体裁：古风

空中自度非云车，女颜一朵荷芙蕖。从以万花翔佩琚，花随所至翩踟躇。急之若吹缓若嘘，摘花不簪丫髻梳。挼花在手遥愁予，本无有花花态舒。非花非女谁见诸，禧也画得翻怜渠，女身苦相情拮据。二十四风弹指虚，三十三天稽首徐。作此供养菩萨欤，梅花楼心句自书。谁果不染青莲淤，玉溪生疾久弗祛。焚香聊复开精庐，邈然金粟如来初。
江城二首·其一
作者：钱载
朝代：清
体裁：七言绝句

江城凉雨湿凉花，钟鼓楼高山脉斜。行过内桥多所忆，宣阳门启是谁家。
江城二首·其二
作者：钱载
朝代：清
体裁：七言绝句

秦淮相见问青溪，水自通江柳拂堤。朱雀航东桃叶渡，板桥南又夕阳西。
江浦见收早稻四首·其一
作者：钱载
朝代：清
体裁：五言绝句

昨日见稻田，今朝见割稻。江国别十年，那能不言好。
江浦见收早稻四首·其三
作者：钱载
朝代：清
体裁：五言绝句

扫谷复砻谷，老翁树下看。牵砻布裙女，赤脚转团圞。
江浦见收早稻四首·其二
作者：钱载
朝代：清
体裁：五言绝句

晒稻复打稻，心欢忙亦閒。黄铺万顷田，碧映一围山。
江浦见收早稻四首·其四
作者：钱载
朝代：清
体裁：五言绝句

筛米复淘米，满家香馞馞。今朝是七月，明朝是八月。
江行
作者：钱载
朝代：清
体裁：五言律诗

九里洲何渺，蘅芜送夕晖。青松时独立，白鸟必群飞。短篴凉初起，新潮弱又归。相逢无谢客，不觉后芳菲。
江西试院小病双桂盛花已落
作者：钱载
朝代：清
体裁：七言律诗

连宵深院露华滋，孤榻重帘病起迟。八月才开刚一瞬，百年重到更何时。南昌郡有吾家事，北斗星明老树枝。辛苦最怜攀折手，长安落叶记凭吹。
汤山迎驾恭纪
作者：钱载
朝代：清
体裁：古风

连峰环拥畿，一泉清在隈。春旭耀龙旌，皇谒东陵回。杏村与柳圃，豆麦相根荄。好风入行殿，卓午收芳埃。百年溯缔构，质朴贻亭台。母仪两朝翼，天禄万祀开。分畦出温水，绕墙浥新苔。圣衷昭浴德，岁撰佳辰来。
汪上舍仲鈖来湖上同步苏堤看桃花南至花港五首·其一
作者：钱载
朝代：清
体裁：七言绝句

三分花事九分春，春老花稀肯待人。不把酒船堤下泊，东皇何处著閒身。
汪上舍仲鈖来湖上同步苏堤看桃花南至花港五首·其三
作者：钱载
朝代：清
体裁：七言绝句

南北山青接一堤，一堤红影水东西。红梢合处人行去，蓦直阴阴远更低。
汪上舍仲鈖来湖上同步苏堤看桃花南至花港五首·其二
作者：钱载
朝代：清
体裁：七言绝句

堤遥分种菜花香，树顶红来树脚黄。黄里净开沙一道，红边高夹柳千行。
汪上舍仲鈖来湖上同步苏堤看桃花南至花港五首·其五
作者：钱载
朝代：清
体裁：七言绝句

小槛深怜滑笏纹，定香寺近倚斜曛。不知若个青峰影，镜里簪来湿鬓云。
汪上舍仲鈖来湖上同步苏堤看桃花南至花港五首·其四
作者：钱载
朝代：清
体裁：七言绝句

摇摇不倩笋舆扶，得得青驴要跨无。困即眠沙醒藉草，一筇狂甚不曾孤。
汪上舍孟鋗招游城南陈氏园忆癸丑秋与朱大沛然醉此漫题
作者：钱载
朝代：清
体裁：七言绝句

仄磴攀援桂树青，十年易主置新亭。故人已罢高安宰，回首秋风一醉醒。
汪博士棣招游平山堂
作者：钱载
朝代：清
体裁：古风

自昨渡河来，意与胜侣期。清尊适邂逅，小舫行逶迤。红桥已甃石，岸转翘云楣。凿水至冈麓，壅梅缘稻陂。翠华邀偶驻，芳甸含新滋。凭栏挹江岫，秋旷无如斯。青松高万本，曾见初栽时。再游近二纪，涛声凉鬓丝。人情惬佳处，要复不在奇。盘陀可留坐，天月如蛾眉。
汶上
作者：钱载
朝代：清
体裁：五言律诗

浩浩尘千里，飘飘发一簪。东阿山翠老，旧县昨宵阴。店小人重宿，蝉凉树自吟。汶流南与北，可道两般深。
沈启南墨鸡
作者：钱载
朝代：清
体裁：古风

三岁不为株，十日已如木。黄花恰相对，白酒亦初熟。
沈太守维基寓居法源寺招看海棠饮其斋
作者：钱载
朝代：清
体裁：七言律诗

官冷惟誇与寺邻，君来也得及花辰。算将四纪曾同榜，话若三生岂后身。梦里浙西山不断，佛前蓟北酒还频。何妨白发胭脂朵，采摘相看插鬓新。
沈按察挽词
作者：钱载
朝代：清
体裁：七言律诗

罢酒匆匆近药铛，看花漫漫出筇声。三春准拟为三老，一哭俄教尽一生。天女维摩元是幻，海山兜率复何情。世间墨宝蒙私印，难遣频开睹姓名。
沧浪亭
作者：钱载
朝代：清
体裁：古风

泼火雨过花洲新，欧阳诗中寻好春。章家韩家偻指尘，高林翠阜犹然真。石为我几苔为茵，暖香袭袂风生蘋。当年一网收冠盖，集贤之狂亦狼狈。西陲用兵事则大，同状而攻莫予奈。遂令占反拔茅泰，兖郓邓滁出诸外。先生既放吴中居，幅巾小艇来徐徐。浩歌仰啸亭不虚，江东李白乐只且。磨鉴不灭光有馀，彼谮人者今何如。
河间
作者：钱载
朝代：清
体裁：五言律诗

喜气群生向，春光太守催。缮城高带日，除道坦收埃。博士将诗从，诸王议礼来。青旂待披拂，千里柳新栽。
河间过陈太守基德不值
作者：钱载
朝代：清
体裁：七言律诗

大郡畿南老健身，廿年閒事话无因。藜光桥水同观月，揖翠堂花几醉人。归我牙签三帖旧，欠君蕊榜一官贫。他时待访苏州宅，满树辛夷对晚春。
沿古梅庵后山脚转入石人坞
作者：钱载
朝代：清
体裁：古风

出坞更投坞，舍奥而就旷。清阴屋背穿，霁色冈头望。麦陂柿叶垂，梅墅豆花放。围以峰一弯，衡宇各相向。农人朴可接，石路狭能让。流泉下九沙，伫立独惆怅。
泊南浔
作者：钱载
朝代：清
体裁：六言诗

太尉废城雪没，先生孤杖帘招。一笑百年此夜，清风明月双桥。
泊舟铁幢浦观月用柳柳州赠江华长老韵
作者：钱载
朝代：清
体裁：古风

越山遥且隐，吴岫近方寂。江白接天光，星疏绝云迹。浩渺箬篷坐，萧然倚如壁。岂伊识归人，聊用慰今夕。村柝风错来，塔铃露疑滴。万虑莫能虚，悠悠与寒积。
法华亭
作者：钱载
朝代：清
体裁：五言律诗

益怜峰窈窕，渐映鬓䰐鬖。辇道苍云霁，花枝闰月酣。桥无行处板，衲有定时龛。坞口人惊怪，翛然客两三。
法源寺
作者：钱载
朝代：清
体裁：古风

胜侣及春温，重来十霜后。门中柏两行，踰拱翠阴厚。石函藏舍利，药玉瓶何有。石幢记天禄，官爵辨谁某。遂升念佛台，觉路一稽首。入乎无量殿，心诚仰蚴蟉。白石白离尘，黄花黄在手。妙香天上飞，现绕佛左右。沙弥操吴音，茗供启东牖。海棠四三株，开日见应偶。哀忠墓已湮，宝塔颂难朽。前游寻未得，摸读为之久。深坛磬无声，树影红扉扣。水陆尚庄严，时时勤拂帚。同行导西转，蜂房关八九。未免意荒芜，閒庭广盈亩。先皇饭僧年，僧戒于兹受。尝因故山禅，往事向余剖。东风亦云何，空色随所取。酌量门外洼，引水可种藕。
法源寺海棠
作者：钱载
朝代：清
体裁：七言律诗

曾见枯株又见栽，花应笑我白头来。黄尘几出埋黄壤，佛树依然傍佛台。东院轻阴西院暖，十分好句百分杯。游蜂戏蝶干何事，落去伤心只翠苔。
法源寺看海棠于旁院破瓷缸下发得辽大安十年燕京大悯忠寺观音菩萨地宫舍利石函记刻石一方纪太仆复亨有诗家学士大昕和之辄亦用韵
作者：钱载
朝代：清
体裁：古风

海棠岁岁花，唤我几游寺。佛前我自行，花亦不烦记。西园求菊本，东寮作茶事。石庭尘不涴，苔砌坐无次。念隋舍利函，木塔所移置。南叙采师伦，终不属兹地。唯辽舍利函，如宝出其肆。虽闻善制碑，未见义中字。墙阴指沙弥，瓮缶压荒翠。展力覆可翻，循文完且备。诸公辄赏之，非为诧神异。旧迹日无增，艺苑藉鼓吹。病起值今辰，获此若开智。已倩太仆钞，先归学士笥。风寒盍少留，疥壁遣题识。婆娑著处花，乐岂再思议。
法源寺看牡丹归饮王秋曹昶斋
作者：钱载
朝代：清
体裁：七言律诗

看过棠花乍历旬，微云暖日又催人。万无九十屏风品，一洗三千世界春。退院僧犹谭往事，捉壶鸟已唤比邻。欢场得步诸公后，且斗明灯现在身。
法源寺看菊
作者：钱载
朝代：清
体裁：五言律诗

昨日缺登高，灯前鬓独搔。不因诗简唤，那作佛庐遨。插竹春盆盎，分畦夏桔槔。工夫勤次第，乃得悦吾曹。
泛南湖
作者：钱载
朝代：清
体裁：七言律诗

随意江滨与海滨，今年春似旧年春。幸蒙一诏恩归里，敢以连章乞得身。缸面瓮头唯对酒，柳枝桃叶不须人。东风好自吹襟袂，覆载含容感极真。
泛舟
作者：钱载
朝代：清
体裁：古风

绿鸭波晴书催暖，赤马船轻人唤伴。意行有路波摇摇，路转无心船缓缓。朱家村西谷雨将，山月泾北清明方。麦苗沿岸豆花香，菜花满田水满塘。桃树斜红李花白，参差杨柳湾宽窄。湾前湾后园竹桑，港长浜短坟松柏。小店丛祠石桥跨，三间五间屋两舍。男但鸦锄女但机，春之社鼓冬之蜡。海上远山百里间，山外隔江见越山。桨牙蝴蝶飞相逐，吹急东风又一湾。
泛舟锦江
作者：钱载
朝代：清
体裁：古风

相留作嘉会，相邀出华阳。心在海棠楼，身过碧鸡坊。双流爱江流，回风荡晴光。此水下扬州，万里邻吾乡。锦官住何许，锦院机几张。有井访薛涛，有岸穿修篁。翠阴森自合，午景高为凉。且缓送郫筒，汲之冽可尝。濯锦既以鲜，制笺复以香。行行扣兰楫，聊试吴歈长。
泰忠介公篆书陋室铭墨迹卷
作者：钱载
朝代：清
体裁：古风

公先白野山，后则侨台州。家贫可有屋，实依待制周。十七首乡荐，右榜复状头。元年除绍兴，召入三史修。此铭六年书，时在大都否。窗前竹根瘦，门外梅干遒。问山山下近，寻水水边幽。是惟公陋居，颇见成越讴。四方蝗且疫，老健得无愁。八年国珍起，遂赴浙东筹。宛转及几年，书生事戈矛。诚虑负所学，有死身不谋。一片受降旗，鼓绝于海舟。呜呼科举兴，如公光斗牛。亦有余忠宣，大节风飕飗。两公皆善篆，其迹悲尚留。淮南山并青，浙东水共流。
泷中不泊
作者：钱载
朝代：清
体裁：古风

初月一弯照，两崖千尺阴。江流寒转碧，夜气清何深。天高星炯炯，火远树森森。倚樯犹独立，对酒聊孤斟。所思不可作，在昔有知音。
泽石斋十几卷第三十七·恭和御制恭奉皇太后幸避暑山庄是日启程即事成什元韵
作者：钱载
朝代：清
体裁：七言律诗

岁承祖泽侍慈闱，台榭高明礼弗违。万寿无疆惟养志，一人有庆在崇徽。淳风盖仿尧阶土，文德如关孟氏机。律应蕤宾时雨降，不遑暇逸兆先几。
泾阳
作者：钱载
朝代：清
体裁：五言律诗

长陵东以迥，白水北其隈。小市喧喧出，荒墟寂寂回。勋名故物记，战斗赫连台。瓠口春流驶，咸阳落照开。
洗马滩
作者：钱载
朝代：清
体裁：古风

高桥缚竹为，下长马腹水。蜻蜓碧如何，舴艋行不止。
洛隐庵夜雨
作者：钱载
朝代：清
体裁：五言律诗

竹屋响浪浪，湖头无此凉。茶甘才雪碗，梦浅自绳床。蛙语入蛩语，山香连水香。祗愁荷叶底，避湿到鸳鸯。
洪山女歌
作者：钱载
朝代：清
体裁：古风

洪山女，芋田掘泥，掘泥坐田里。我往见芋叶青，今来见芋头紫。及秋此收，及春行复种此。一女翻耙打荞麦，数女挽车戽池水。收芋唤还家，当不煮吃，丈夫明当入市。嗟哉我行人，我不如女勤止。
洪忠宣公祠
作者：钱载
朝代：清
体裁：古风

草芜葛岭昏，访墓蹋难即。祠堂谁所新，松柏尚虚植。尚书天下闻，辛苦冷山色。宁知十五年，归被言者劾。桃梨讵云甘，曾独奉五国。马矢以为薪，苦寒臣颇食。迢迢再举心，絮书来自北。皇天国有人，安否侍君侧。在遣随张朱，万死留一息。可怜景灵宫，已复事华饰。钧衡岂睥睨，谪徙是吾职。何如奏议魂，差傍行都默。苏卿虽薄赏，汉犹不负德。忠臣而可为，庶几去蟊蠈。湖山初赐第，养母暂舒力。故址倘凭斯，灵风飒然得。其西鄂王坟，惨淡林光直。其东贾相园，虫语夜来黑。
洪洞
作者：钱载
朝代：清
体裁：五言律诗

社火庭坚庙，饧箫子野村。绿杨桥外堡，红杏寺边园。霍岳元为镇，汾河自有源。高瞻羊舌氏，遗直至今言。
流水
作者：钱载
朝代：清
体裁：五言绝句

涧壑甫萦回，群峦已萃止。觱沸几经来，安澜从此始。
浅
作者：钱载
朝代：清
体裁：五言律诗

一水分南北，千艘视疾徐。秋风戴家埧，白老宋尚书。长䋏盘多力，轻篙拉弗如。泉源应偶短，向亦岁深疏。
济南使院海棠已过感题
作者：钱载
朝代：清
体裁：七言律诗

孰是蓬莱最后仙，了无尘事许蹁跹。龙楼凤阁春三日，柳陌桃蹊尺五天。微雨东来新月上，石桥南畔画栏前。海棠却也羞人老，京国携家十八年。
浣花溪
作者：钱载
朝代：清
体裁：古风

出郭之澄江，我游谁主人。岂无八九家，何许南北邻。昨经杜中里，暂见城南春。皆公别后忆，莫得归相亲。圆荷复细麦，怅怅值兹辰。王粲与扬雄，尔尔非其伦。送诗多所觅，枉驾亦有宾。碧色门向滩，急流市近津。西枝村不置，吏隐再托身。奈何草屋赁，仍使瀼西新。蜀相祠自古，公来名益振。溪今并天壤，花飞蜀即秦。
海子雪晴
作者：钱载
朝代：清
体裁：五言律诗

城北遥山隐，堤东晚骑回。未随流水释，都作杂花开。烟气微收市，云光迥护台。独吟还侧帽，于我亦悠哉。
海阳神庙歌词二首·其一
作者：钱载
朝代：清
体裁：古风

山千尺兮孤起，窦深深兮潭泚，觞为舟兮溪驶。春夏雨盛兮秋缩流，岁阳焊兮泽不止。吾神兮往来，福楚粤兮恢恢。牲醴具兮康哉，衡阳无渎兮惟神是怀。
海阳神庙歌词二首·其二
作者：钱载
朝代：清
体裁：古风

神之灵，始安峤。北湘兮南漓，惠吾人兮无暵无涝。神之北兮潇烝沅溥，南服兮潺湲。神之南兮百粤，西复东兮泽无竭。回风飘兮铧堤，山澹澹兮云归。
淇县
作者：钱载
朝代：清
体裁：五言律诗

国势艰持后，深惟亚圣言。贤君非不作，善政亦徒存。淇澳烟中堠，殷墟雪后村。山光岂形胜，坦坦自平原。
淮安
作者：钱载
朝代：清
体裁：五言律诗

隐隐沙河下，劳劳畚锸馀。庙堂难弃地，城市恐为鱼。漂母祠边饭，娑罗树底书。谋身同野雁，尔亦少安居。
清口
作者：钱载
朝代：清
体裁：五言律诗

乙亥冬经北，寒风此乍归。簪裳虚十闰，城郭有双扉。频岁咨淮甸，安流照帝晖。卓螯如可买，何必鲤鱼肥。
清明
作者：钱载
朝代：清
体裁：七言律诗

早起篱门卵色天，犬声落落鹊声传。踏青人出村无雨，上冢船回树有烟。海上远山看此屋，城南新火伴今年。蚕花祭后忙催剧，豆荚桑枝遍野田。
清明后一日蒋少司农招集文肃公赐第北台冯少司农有望积水潭一带柳色之作次其韵
作者：钱载
朝代：清
体裁：七言律诗

似我何由鬓雪销，看伊临水又垂条。山光城上愁风雨，人影栏前泥管箫。高会也知三月仅，故情难忘十年饶。不须跨马穿阴去，更遣嘶风蹋絮骄。
清明后一日鸳鸯湖雨汎
作者：钱载
朝代：清
体裁：五言律诗

丝柳乱无端，随心上木兰。千家烟乍暖，一阵雨还寒。流水何知绿，飞花不待乾。寄声交颈鸟，休惹玉人看。
清明后四日蒋少司农招集北台感怀刘文定公裘文达公
作者：钱载
朝代：清
体裁：七言律诗

依然堤树绕台新，笑我台端作酒人。去岁簪裾俨分坐，今朝心眼岂迷因。黄粱熟后难重梦，杜宇啼来又一春。侥倖天公乞斜照，有花枝处便铺茵。
清明夜史村
作者：钱载
朝代：清
体裁：五言律诗

驿骑数春节，村花忘老颜。汾东十三社，月晦太平关。红蜡高如许，黄河近几湾。未应纷古意，政不梦家山。
清明日出德胜门入安定门作
作者：钱载
朝代：清
体裁：古风

晓雨尼行色，我初非游人。风寒日稍白，复出穿重闉。柳枝插帷绿，已归墦祭轮。素衣杂綵服，亦各悲其亲。茫茫步夐踽，欲前未识因。何许土城关，邹乐迹久湮。古壕渐东引，万柳摇烟漘。杏枝忽照眼，泪滴胭脂新。我初非行游，踯躅以逡巡。出城还入城，此客多酸辛。
清明日半壁店行宫晓直
作者：钱载
朝代：清
体裁：五言律诗

玉马腾珠勒，金扉辟紫烟。环村山半壁，夹道柳三眠。寒食常宜雨，春人总爱天。龙旌翘气色，岁又上陵旋。
清明日同宋明经树谷至万寿寺寻憨上人
作者：钱载
朝代：清
体裁：七言律诗

长河西望绿湾湾，仙苑新桃万树殷。冷节出游偕冷伴，乡僧相见说乡山。此时画榼听莺往，去岁扁舟上冢还。又向日边春一度，商量茶事到松关。
清明日登觉生寺钟楼
作者：钱载
朝代：清
体裁：七言律诗

曾家庄静叩春林，永乐钟洪发敬心。佛号铣于无隙地，帝歌镗鞳有元音。宝栏十二低山翠，沙界三千澹夕阴。杨柳绕村成冷节，独于天畔数归禽。
清明见新燕
作者：钱载
朝代：清
体裁：七言绝句

上冢全家昨已回，竹园生笋早惊雷。病翁可有今年喜，斜掠晨光入卧来。
清波引·庚午深秋，忆采菱，用石帚韵
作者：钱载
朝代：清
体裁：词

竹绳区浦。记潇照、掠沙燕舞。唱歌心许。晚荷映眉妩。动水拨青叶，浅坐瓷缸划去。况安横板船腰，共郎压、两头处。盈篮摘与。趁秋熟、还又几度。芡盘连否。触茎谩相语。乡烟渺难隔，梦遍城南疏雨。恰似尖角磨圆，酒阑吟苦。
清流关
作者：钱载
朝代：清

广宁门外二千程，齐鲁河淮坦迤行。突据冈峦高垒险，全收吴楚大江横。南唐入宋沿州堞，西日回风度使旌。老我重题秣陵柳，不知犹似昔年情。
清流关
作者：钱载
朝代：清

广宁门外二千程，齐鲁河淮坦迤行。
突据冈峦高垒险，全收吴楚大江横。
南唐入宋沿州堞，西日回风度使旌。
老我重题秣陵柳，不知犹似昔年情！
清漪园晓直
作者：钱载
朝代：清
体裁：七言律诗

宫门启事候诸臣，列坐修廊藉软茵。银汉星明待遥夜，碧梧叶落验灵辰。湖光山渌非誇浙，菰米莲房总近宸。讲武木兰行出口，云峰千里快秋巡。
清漪园晓直
作者：钱载
朝代：清
体裁：七言律诗

苑西清境豫游便，轮直群僚奏事前。万寿山光霁春旭，昆明湖气拥朝烟。乳鸦声里宫门启，绿树阴中口敕传。仰识圣人无自暇，一心常在众心先。
清远堂古梅
作者：钱载
朝代：清
体裁：古风

吴兴会稽古梅夥，我往闻诸石湖仙。石湖亦买武康本，今我自泊馀不船。一枝未见见峰碧，玉麈横斜胜梅格。腊前记说蔡家花，溪友敲门导生客。墙阴半亩鹿角鼠尾梢，万花平视才及人身高。岂知寒光中间惨裂铁骨一倒卧，肆突十丈双瘦蛟。轻阴面齐仰，南谷说可嘲。急风心半侧，颇笑彝斋描。求伸于屈谁玉女，局蹐阶砌春无憀。主人为言百年事，大雪宵昏压垂地。擘山欻遭掌，破竹顿成势。厄甚群阴仗一阳，抱来白璧呼苍帝。并言结实青青时，攀摘恐蹋童儿摧。筱竿击使尽，不惜千玫瑰。繇来奖护要有策，宝物讵听神扶持。盘陀净拂苔纹坐，短帽何妨簪数朵。纵虚琴鹤尚馀茶，明刀今宵定留我。呜呼，此树不独吴兴无，安得舜举为作观梅图。
清隐庵雨
作者：钱载
朝代：清
体裁：七言律诗

窗纸炉香寂历间，泉流枕上太琤潺。枯枝失势高惊瓦，黑雾遭时远妒山。诸客莫因秋气动，此堂方与病身閒。豁然领得全湖意，不在天晴更启关。
渡汉江至定军山谒诸葛忠武侯墓
作者：钱载
朝代：清
体裁：古风

定军山下战，破魏黄侯忠。沔阳受玺绶，先主王汉中。山可容万军，祗今林一丛。瞻林黄冈大，即地绿草丰。巨朴参重霄，长根护幽宫。庭桂夹垣竹，古柏相蒙茏。登冈望千里，左右峰立空。天心宅斯人，山水忘其功。优劣比伊吕，莘野尧舜风。三顾若三聘，南阳耕且躬。谁怀甲子志，事岂鹰扬同。后车老匹夫，慎勿以儗公。县官寒食祭，百姓鸡酒供。徘徊桂柏荫，髣髴艰难衷。阵图鼓声出，兵书石匣红。墓门汉江南，祠堂沔县东。
渡江
作者：钱载
朝代：清
体裁：七言律诗

江浦县边江色秋，江神祭后放江舟。青山隐隐云生际，白发萧萧雪满头。信有南朝盛文物，始于东晋太风流。月寒天迥星光烂，惆怅曾登试院楼。
渡江
作者：钱载
朝代：清
体裁：五言律诗

秋野日疏芜，寒江动碧虚。梦回先即景，帆过遂成书。两岸金霜晓，三山绛叶初。平生仗忠信，俯仰定何如。
渡江云·二月二十三日，雪，匏斋仪部招同心斋、西岩两侍御、莼乡编修饮，各赋一阕
作者：钱载
朝代：清
体裁：词

雪晴晴更雪，帘钩晓挂，嘉酿忆江村。柳烟飘小院，可便相搀，杏雨又梨云。春今遇闰，再几朝、才是春分。凭好语、吴船新到，开瓮待诸君。殷勤。帽檐低拂，屐齿轻扶，笑閒坊邻近。镫事后、常依屏曲，屡渍衫痕。寒禁料峭高斋静，且伴他、明日黄昏。应只误、南园扑蝶罗裙。
渡汨罗
作者：钱载
朝代：清
体裁：古风

湘山望可爱，湘水行未涉。小吏指支流，汨罗今伫楫。临圻恻听闻，揽绪纷眶睫。露白稀芷花，烟青动枫叶。维楚岂无诗，缺收东鲁箧。骚歌一以陈，匪直风雅接。浩然七篇气，放淫鄙妇妾。宁知南岳荒，隐有大文浃。人生忠与孝，贤者盟心辄。由不利艰贞，中道顿躞蹀。所愿君子交，笙镛必相协。江乎此悠悠，泪为后来裛。
渡汶
作者：钱载
朝代：清
体裁：五言律诗

邈矣中都治，萧然汶上名。日华烝水澹，烟素抹林横。迹有铧堤筑，人难史禄生。尚书逢白老，江海运休行。
渡河
作者：钱载
朝代：清
体裁：五言绝句

天风几百里，吹河入淮泗。河兮往复还，早晚徐州至。
渡泾
作者：钱载
朝代：清
体裁：七言绝句

昔人事业总蒿莱，秦地兴亡触目哀。一夕嵯峨山下梦，晓风灯火渡泾来。
渡洧
作者：钱载
朝代：清
体裁：五言律诗

隐隐城边月，摇摇马后灯。梁虚横艇过，隘急断冈登。近想溱流合，春知郑俗矜。萋萋陂垄外，好使露芳凝。
渡浔阳江
作者：钱载
朝代：清
体裁：五言律诗

彭泽浮何处，江州隐郭门。威公多大节，处士实曾孙。翠色迎帆耸，秋声挟浪奔。客愁聊遣得，未见荻花翻。
渡浔阳江
作者：钱载
朝代：清

抖擞衣襟马上尘，浔阳相见若为宾。江明楼堞无兵革，山落村墟少逸沦。晓日凉风青雀舫，郡曹小吏绿杨津。沙鸥欲下翩还起，惊怪相须似故人。
渡浔阳江
作者：钱载
朝代：清
体裁：七言律诗

抖擞衣襟马上尘，浔阳相见若为宾。江明楼堞无兵革，山落村墟少逸沦。晓日凉风青雀舫，郡曹小吏绿杨津。沙鸥欲下翩还起，惊怪霜须似故人。
渡浔阳江追和文端公庚午再典江西试还朝渡此阅京兆题名录知载被放赋寄韵
作者：钱载
朝代：清
体裁：七言律诗

徼倖如公自九天，朅来步步见因缘。心依兜率初归上，泪落匡庐晚照边。失路儒生通系念，无家族子辄蒙篇。皇华此日成私感，篯后诸人为共传。
渡涧叩法楞庵不得入
作者：钱载
朝代：清
体裁：古风

叩扉不开扉，翻作主人虑。后山斸笋声，僧在笋生处。本望涧西来，仍从涧东去。
渡淮
作者：钱载
朝代：清
体裁：古风

山绕义阳郡，水来平氏县。清清以舒舒，渺渺浸吴甸。唤棹整南旌，临圻停北传。早虞嘉实化，奚慕微禽变。赋才杜子多，让厥撰闻见。
渡渭
作者：钱载
朝代：清
体裁：七言绝句

长陵突兀毕原通，渭水无情日向东。东内花开西内落，花飞南内见唐宫。
渡潇水游绿天庵斸笋归
作者：钱载
朝代：清
体裁：古风

愚溪桥外望，碧玉流洄洑。心绝爱怜之，桨牙凭往复。夕阳亦催人，东郭又沿麓。欲见万株蕉，却对千株菊。玲珑翠石畔，墨刻乱嵌屋。试问小钱师，云何以狂目。深园求笔冢，冢绕半山竹。初篁荫厥萌，挺挺弥森肃。吴乡四月生，林雨叫布谷。八月掘采鞭，已虞捐春育。楚南受气别，七月嫩梢矗。一笑乞鸦锄，带芒早盈掬。数年京国居，此味阙然独。宁期湘中缘，果得筼筜谷。无烦洗之净，只侍煮之熟。不烟更不蔫，酃渌以倾斛。
温泉和文公朱子韵
作者：钱载
朝代：清
体裁：古风

主簿山下出，松风谡谡起。不属陶公泉，乃属陶公里。驿程借我閒，秋日比春美。南衡逦迤来，蟠根杰然伟。灵砂泄真阳，一穴冠诸水。孰是浴于盘，临之心自洗。奈何绣岭苍，徒曰朝元矣。荣谢辱不遭，温温白云里。
游华山
作者：钱载
朝代：清
体裁：古风

飞瀑见晴雪，旋螺闻妙香。僧言华山处，华拥支公堂。秋田石路远，晚树云阴凉。高高穿铁壁，寂寂转蜂房。脚踏菡萏瓣，动摇天风长。飘然不染心，不在菩提坊。
游摩诃庵慈寿寺
作者：钱载
朝代：清
体裁：七言律诗

阜城门西八里庄，早春閒客来丝缰。塔铃空忆荐冥祉，坟院尚看连贵珰。吟处树无千杏缬，殿头花是九莲香。老僧供茗拓新牖，坐爱好山多夕阳。
游朝阳岩
作者：钱载
朝代：清
体裁：古风

夕阳夕阳碧潇浒，群玉支趋向东吐。翠蓉蔟梢苞瓣肥，独蘸凉波影倒俯。恰当初日玲珑照，偶泊次山寂寞取。舂陵避兵永泰年，世有人知铭尚睹。岩下妨帽鸟入谷，厓根容趾江晃目。转身孤洞逼江心，沁骨香流出岩腹。冯夷宫开水月天，草木旁生亦清肃。藓痕漫蚀瞿李袁，诸迹其南不能读。碧潇碧潇宜早秋，出城胜趁华灯收。何须五日竞渡舟，仙夫鲁卿以屡游。还赢甲午柳永州，溪边昨日今岩幽。殿中丞句惜未录，诸老长为寓客留。
游澹山岩
作者：钱载
朝代：清
体裁：古风

观书昔和澹山句，今到两诗镌壁处。万翠堆岩力收怒，洞天呀豁欢喜具。深下发寒仄滑步，顶隆且桡屋式度。几百尺空悬未仆，可空千人席宽布。石床石几不可数，乱落如星大小互。洞口东南晓生煦，上又若楼中若塑，又若枯槎仰难溯。洞底斜窥黑成暮，侧通伛偻必燃炷。珠泉无声玉乳注，滴穿盘陀木蚀蠹。雨苔千年烟草吐，无质蓝英自含露。大石欹平刻题屡，小石纷连竞邀顾。郡守看山忍寒冱，御书阅者趁公务。按部率僚各幽趣，挈家方春欢稚孺。却尘习隐亦随寓，东归携累更暂驻。妹婿与甥各缀附，逭暑仙姑一何奼。绍定庚寅冷节饫，其同游欤水调赋。锦溪闰月埙篪赴，客或偕行非独寤，乘兴孰如邂逅遇。我今山游出驿路，俄顷不敢王程误。僧迎岂以狐鸣故，永州城南天偶付，碧潇一曲万峰护。
游王氏园同储进士兆丰
作者：钱载
朝代：清
体裁：古风

云行无定踪，时会倏相合。一语成良游，双童致野榼。村虚日皛皛，林静风飒飒。屋櫋苍鼠下，桥柱败荷匝。山容澹逾远，秋意清不杂。客停主莫来，我唱子必答。借月如永宵，松阴有苔榻。
游真觉寺万寿寺同申孝廉大年
作者：钱载
朝代：清
体裁：七言律诗

高梁解冻碧溶溶，春色枯杨更远峰。五塔尚传中印座，三山曾赐大珰钟。客来吴楚如双鹤，僧近云霄见六龙。各有晚怀摅不尽，题墙留与藓痕封。
游贞女诗
作者：钱载
朝代：清
体裁：古风

临川游氏女，十六张子殇。临俗殇子殓，聘女附衣裳。张来女家取，父母持以将。其日中堂中，有大蝴蝶翔。颜色了可异，鼓翅绕柱梁。女时伸掌立，如其为张郎。集我掌中间，立祝默无声。翾翾却且前，三集掌中央。女日遂不食，父母日徬徨。急之乃喟答，愿奠殡所觞。许之乃起食，食已服如常。登舆乃变服，出郭号声长。眼口鼻皆血，滴滴于殡旁。兄弟劝之还，剪刀落怀中。我死复何之，其日遂如张。张家闻突来，哭迎于室堂。从容拜舅姑，奉主礼自行。父母念之哭，知此不可更。年年复日日，女贞独支当。舅殁所嗣殇，养姑不仓皇。纺车力有蓄，置簉备后丧。小叔私鬻去，复置何复商。姑殁更无依，父母况已亡。兄弟劝之归，仰面看沧浪。我今不如死，岂难免周章。其时四十馀，今又三十霜。乾隆岁庚午，朝命为建坊。给金下其家，祗领告墓堂。以修舅姑墓，夫墓添土黄。族人乃率钱，建坊于康庄。
游醉翁亭
作者：钱载
朝代：清
体裁：七言律诗

琅琊西谷晚相寻，香火禅人自一林。泉上醉翁应动操，山前荷蒉或知心。盆安大石皴苔色，庭卧枯梅绕竹阴。不是文章兼政事，孰能遗爱到于今。
湖山神庙
作者：钱载
朝代：清
体裁：古风

金沙滩外雨，乱湿垂杨丝。荷深欲无路，遂入金碧祠。亭台出秀樾，下汇泉成池。池中双文禽，飞上鱼梁窥。日斜游女散，天迥凉飙吹。两峰青忽断，浓澹云归时。
湖岸晓立
作者：钱载
朝代：清
体裁：七言绝句

才生萍点柳沈烟，旋出荷茎柳放绵。几日柳阴山雾湿，野菱叶涨不容船。
湘江买鱼行
作者：钱载
朝代：清
体裁：古风

并湘江，东以南。山日欲落停我骖，回望岳麓金光含。缘湘山，南以西。江月欲上渔榔低，水摇一片青玻璃。烟霏霏，风飏飏。网不撒，女不唱。招招问船鱼有无，有鱼有鱼则分吾，无鱼有虾亦鳞徒。岸高沙阔遮手应，笭箵朝来市头罄，连船出待初更定。江深深，山沈沈。楚鱼香，吴侬心。钱塘不少秋潭溆，却费吴音杂楚音。
湘江过雨卷歌
作者：钱载
朝代：清
体裁：古风

舒舒素茧四三丈，飒飒秋涛百千干。迸石缘陂时蘸影，石陂两两湘江岸。雨叶则坠雨枝同，丛生者丛散生散。淡浓如出芷兰间，一角天青云破半。勾馀老拙司空史，辅导皇储内相段。每因斋宿主其家，遂乞墨君供所玩。呜呼时方十二年，东殿九岁儒臣宣。孝宗恭俭宜克继，朱寿之渐何纷然。双林大伴后藏此，首尾钤印犹红鲜。金瓯不名在尔汝，玉轸既罢看㛹娟。宫门铁牌弗兢守，毒乃数世流中涓。呜呼题句见忠彦，资政亦述猗猗篇。
湘潭
作者：钱载
朝代：清
体裁：古风

风雅攸归地，苍茫天实存。屈子继三百，汨罗伤心魂。贾生早远谪，鵩鸟终烦冤。岂知千载后，不绝双涕痕。少陵来陇蜀，垂老思中原。飘摇此水溯，寂历衡山援。致君尧舜事，托兴兰芷言。耒阳有羁榇，巩县无还辕。江流可怜碧，南服秀吐吞。斯文迹若蹈，真宰意何敦。空灵岸近在，凿石浦潺湲。吾人惟所值，各以道自尊。
溪山春晓阁
作者：钱载
朝代：清
体裁：七言绝句

溪长山短一栏横，茗碗香炉特地清。睡起却拈书卷坐，阴阴高树栗留声。
溪馆偶题二首·其一
作者：钱载
朝代：清
体裁：五言绝句

病起时风雨，春来误短长。新愁浑似水，不拟见垂杨。
溪馆偶题二首·其二
作者：钱载
朝代：清
体裁：六言诗

食梅衣葛常苦，海水枯桑不知。春色欲寻有处，少年能驻何时。
滕县
作者：钱载
朝代：清
体裁：古风

通顺桥湮本无水，沙河南北冰坚矣。行人五见月轮圆，触热冲寒去来此。仆夫歌讴杂吟声，枯杨怒虎风纵横。连山改色不能翠，今是无情昔有情。
滕县南刻石滕文公行井田处
作者：钱载
朝代：清
体裁：七言绝句

下泽高陵道必因，齐宣广土众于民。天心若遣滕君似，岂有纵横遂帝秦。
滩行雨点不止望南岸诸峰断绩
作者：钱载
朝代：清
体裁：五言律诗

远与弋江别，饶江犹在东。稀疏仍瑟飒，历落太溟濛。身入秋云里，船行画卷中。相思不相见，比似隔帘栊。
滩阻
作者：钱载
朝代：清
体裁：五言律诗

青嶂白云媚，碧江红树妍。不因滩势阻，自著客情牵。风雨抛双屐，图书伴一船。相留莫归去，望望近乡天。
漓江晚思
作者：钱载
朝代：清
体裁：古风

傍城南未已，奈复碧堪染。岸阔人家应，沙明灯火渐。苍苍向星岩，月吐云微掩。渺渺瞰訾洲，估樯集鸦点。担縢此相送，老健轻涂险。千里独凭栏，寒风使心飐。
漠议郎李先生祠堂址
作者：钱载
朝代：清
体裁：古风

石马地数弓，水草庙一椽。拓为议郎祠，明之嘉靖年。议郎甘饮鸩，公孙耻作缘。秉德贞乃节，艰哉乱世贤。石阙无剩迹，翠微荒晓烟。尚书金献民，诗记苔花镌。县人急科目，梓潼祠则虔。藐是孔门徒，不知有道阡。
漫与
作者：钱载
朝代：清
体裁：七言绝句

一桁湘帘镇自垂，春来非缓去非迟。小庭也要栽花药，何事乾风日日吹。
漫郎宅歌
作者：钱载
朝代：清
体裁：古风

漫郎宦寓湘江宅，剔石分溪此遗迹。区中灵秘天不悭，秪待畸人与为客。其溪曰浯草半荒，我欲漱之玉流北汇湘。其石溪口六十馀尺高，亭曰𢈪者闻松涛。溪东北石周三百馀步，台曰峿者宿苍雾，窊樽完好天然故。石兮石兮湘江不啮溪自秋，漫郎来往无朝暮。溪东台阳草深翠，识是中堂右堂地。二铭不见三铭传，却构祠楹并颜位。当年鲁公为之书大书，岂徒光饰元子庐。始怜作宅湘江上，万古秋心馀激宕。呜呼次山王荩臣，炳文不愧临难身。
潜溪绯歌奉题座主少宗伯邹公画页
作者：钱载
朝代：清
体裁：古风

潜溪紫，千叶千枝溪寺里。潜溪绯，紫袍中有一绯衣。今年绯者发是本，明年又辄移他枝。洛人相谓转枝花，东皇自诧飞仙姿。旧谱闻然今始见，春风一朵潜溪面。若非腕底变丹砂，那得花头掣金电。写花按谱进玉宸，石渠宝笈留其真。家藏复写近百幅，中有一幅绯衣新。潜溪紫，千枝千叶应输此。潜溪绯，为公浓染作朝衣。大手文章开正色，卿云糺缦侍彤闱。
潭柘岫云寺四首·其一
作者：钱载
朝代：清
体裁：古风

涧石杂紫碧，微泉断续清。村女聚浣衣，相呼应谷声。宝坊入深静，香蕊娑罗生。九峰扆而立，一峰圆独贞。试寻蔡居士，石泐无其名。竹楼何道人，尝此琴孤横。
潭柘岫云寺四首·其三
作者：钱载
朝代：清
体裁：古风

菜园礼塔罢，东涧风吹衣。寻源不知远，西上于翠微。滴滴汇作潭，瑶镌潭上晖。青青二龙子，来去灵相依。偕行已先返，我亦辞龙归。少师有精舍，不叩松间扉。
潭柘岫云寺四首·其二
作者：钱载
朝代：清
体裁：古风

闻之土宜柘，今养竹千个。萧萧行殿里，其下流泉过。泉流满寺分，石笕长不涴。竹根得先润，笋出藓纹破。前廊雨湿看，西砌月明卧。牡丹百本香，银杏十围大。
潭柘岫云寺四首·其四
作者：钱载
朝代：清
体裁：古风

生死心各营，流光岂供玩。妙严足迹砖，紫柏乃深赞。东斋我且寄，无寐至夜半。丁香雪自明，窗影为频散。山空万感微，露下百年晏。流泉绕阶去，弥勒坐闻叹。
潼关
作者：钱载
朝代：清
体裁：七言律诗

嬴刘函谷两无何，改设唐年理则那。纵仗兵家筹髣髴，难凭关势压嵯峨。手障全陕通西蜀，目瞰中原阻大河。胜败英雄同一险，苍苍在德不争多。
澄怀园所居
作者：钱载
朝代：清
体裁：五言律诗

东近御园前，园犹故相传。略培高阜树，添种废池莲。墙短山横黛，门深柳待绵。呼名有邻鸭，只少橛头船。
澄怀园所居春日皇十一子题扁曰花坞书堂秋日赋之
作者：钱载
朝代：清
体裁：七言律诗

苑东园诏侍臣居，下直分门屋有馀。山水周环百年树，天人元妙八分书。板桥雨滑谁寻菊，沙圃风寒未灌蔬。讲读循名稽自古，扪心夙夜愧难如。
澄怀园池上
作者：钱载
朝代：清
体裁：七言绝句

池南池东水势回，昨暮急雨闻奔雷。暖换单衣寒复裌，杨花飘尽鸭雏来。
澉浦绩麻曲十首·其一
作者：钱载
朝代：清
体裁：五言绝句

浸麻方绩麻，绩麻元是纻。大则养蚕娘，小则采桑女。
澉浦绩麻曲十首·其七
作者：钱载
朝代：清
体裁：七言绝句

春来不忙多绩麻，田家女儿双鬓鸦。山花插髻且须插，不采菜花蚕豆花。
澉浦绩麻曲十首·其三
作者：钱载
朝代：清
体裁：五言绝句

采葛妇如何，葛覃风自古。积麻不婆娑，乃复有澉浦。
澉浦绩麻曲十首·其九
作者：钱载
朝代：清
体裁：七言绝句

绩麻有女织机男，澉浦腰机他不谙。大半木棉胜得茧，东南女手却如蚕。
澉浦绩麻曲十首·其二
作者：钱载
朝代：清
体裁：五言绝句

一丝续一丝，论筐不论丈。切莫乱丝头，何如纺车纺。
澉浦绩麻曲十首·其五
作者：钱载
朝代：清
体裁：五言绝句

腰机立两木，生经转前轴。后轴坐缚腰，下蹋上抽速。
澉浦绩麻曲十首·其八
作者：钱载
朝代：清
体裁：七言绝句

春来忙也总随娘，一年绩麻那必忙。红袄青裙齐换了，观音山北唤烧香。
澉浦绩麻曲十首·其六
作者：钱载
朝代：清
体裁：五言绝句

海滩睛晒盐，夏月勤种田。复得腰机织，男儿当有钱。
澉浦绩麻曲十首·其十
作者：钱载
朝代：清
体裁：七言绝句

棉若纺纱寒布多，麻如不绩夏布何。浦上海头传唱去，腰机歌是绩麻歌。
澉浦绩麻曲十首·其四
作者：钱载
朝代：清
体裁：五言绝句

若无纻擘指，那得腰张机。若不买丝去，那得卖布归。
濠梁驿
作者：钱载
朝代：清
体裁：五言律诗

降香江渎返，连涉济河淮。河复复如旧，淮清清自佳。民安惟帝赖，圣敬与天谐。杨柳人家外，秋飙飐碧涯。
濠粱驿宿乙西典试江南宿处
作者：钱载
朝代：清
体裁：五言律诗

淮上是谁家，新凉俯北涯。风回啮城水，草长泊樯沙。屋样年曾记，檐端月不赊。一尊来县尹，京邸话何嘉。
濮院
作者：钱载
朝代：清
体裁：五言绝句

滩空堪洗足，巷小自鸣机。已过挑青节，垂杨冷不飞。
濯缨桥晓坐
作者：钱载
朝代：清
体裁：古风

柳阴水东来，惆怅清渠一。人之一日生，讵非死一日。我之死也多，生则未能必。所以朝闻道，非徒时勿失。朝闻而夕死，于我事方毕。夕死不朝闻，哀哉谁与恤。南山翠云起，东海红轮出。独坐石桥身，悠悠自心怵。
灌园二首·其一
作者：钱载
朝代：清
体裁：五言绝句

生涯惟蝗菜，缓急自清渠。落日豆篱短，青天瓜架疏。
灌园二首·其二
作者：钱载
朝代：清
体裁：五言绝句

数灌毋稀灌，吾园及众园。汉阴机可息，犹恐外间论。
灞桥二首·其一
作者：钱载
朝代：清
体裁：七言绝句

白鹿原开晓黛滋，看花几辈好春时。水边杨柳婆娑甚，自笑行人两鬓丝。
灞桥二首·其二
作者：钱载
朝代：清
体裁：七言绝句

相逢相别漫相凭，到眼风光感不胜。长乐坡连人割麦，唐家诸后旧园陵。
灯花
作者：钱载
朝代：清
体裁：五言排律

岁庆天家寿，春开帝里觞。自然和气洽，况及漏声长。照席明丹彩，笼纱静画堂。玉虫先细缀，宝盖乃高张。韦杜游斯近，枌榆谊勿忘。华星应冠带，丽锦属文章。梅信元宵转，兰心列坐将。仰从宸什绎，待诏愧冯商。
烧宣德香炉歌酬纪侍御
作者：钱载
朝代：清
体裁：古风

无心可安我亦云，出入襟袂犹尘氛。癖嗜非关反鉴反，寓言乃属熏炉熏。世间尽有嵇康锻，个里不须羊琇炭。刘季和家陋任嗤，姜娘子手遥难唤。蜡茶未了更糁金，朱火却蕴青烟深。炼铜那识凡几次，彩烂善变都撩心。凝脂滑腻如好女，羌独摩娑奈何许。纸阁灯光夜雪中，筠帘花影春风所。兼旬扫轨耽幽偏，东邻枉诗蒙粲然。物聚于好聊尔尔，请因三复旅獒篇。
热河先师庙成上亲行释奠臣载分献恭纪
作者：钱载
朝代：清
体裁：七言律诗

晓月清风法驾乘，庄西礼创骏奔膺。文思天子崇儒至，武列云山鼓箧凭。承德府今新庙作，乾隆年肇大昕徵。谩论蜀郡侪齐鲁，上塞雍容古未曾。
热河感旧二首·其一
作者：钱载
朝代：清
体裁：七言律诗

缭垣西麓有山隈，廿七年前住不才。葛氏堂新尚书赁，槐阴马并侍郎来。因缘岂料师门厕，鉴识多烦国士培。踯躅而今寻此迹，天教老泪滴荒苔。
热河感旧二首·其二
作者：钱载
朝代：清
体裁：七言律诗

藜光桥畔第西东，灯市南头阀阅同。促促八年成逝水，明明千古溯流风。那知出塞然孤烛，更觉当杯见数公。昨夜雨凉前夜月，辘轳井转不匆匆。
熏炉二首·其一
作者：钱载
朝代：清
体裁：七言律诗

巧铸而今也用铜，参差减了洛阳工。最传朝会班香案，不易人家奉火笼。弃我渐于春后冷，关渠长是夜深红。篆烟乍起重帘下，可爱无风似有风。
熏炉二首·其二
作者：钱载
朝代：清
体裁：七言律诗

对此何须雪酿寒，殢人春半雨阑珊。分明不得梨花照，寂历真愁蕙草残。才解朝酲浑欲醉，每宜小寝若忘餐。从他宝袜徘徊处，熨手无言怅望难。